Πίσω απ’ το ακρωτήρι | Fractal Σχετικά με το Fractal\nHome / Διηγήματα / Πίσω απ’ το ακρωτήρι\t16/07/2014, 11:06 πμ\nΠίσω απ’ το ακρωτήρι\nτης Μαρίας Γαβαλά // *\nΗ νεαρή μητέρα μπήκε στη θάλασσα κρατώντας αγκαλιά το παιδάκι της – έδειχνε τρίχρονο πάνω κάτω, αγοράκι σίγουρα γιατί το καπελάκι που φορούσε ήταν γαλάζιο, όπως και τα περισσότερα από τα παιχνίδια του. Ένας λιλιπούτειος κόσμος, πλαστικός στο μεγαλύτερο μέρος του, αραδιασμένος πλάι στο κύμα. Η μητέρα προχώρησε στα ρηχά, προσπαθώντας να ξεγελάσει το παιδάκι που έκλαιγε γοερά και αρνιόταν να μπει στο νερό. Το έβαλε μέσα σιγά κι επιδέξια, αγνοώντας τα κλάματά του, με διάφορα παιχνίδια και τραγούδια. Μετά την πρώτη ψυχρολουσία και τα κλάματα, που τώρα είχαν γίνει ουρλιαχτά, η μητέρα συνέχισε να τραγουδά:\nΒγαίνει η βαρκούλα, βγαίνει η βαρκούλα του ψαρά, από το περιγιάλι, βαρκούλα, βαρκούλα…\nΚρατούσε το παιδί απ’ τις μασχάλες και το στριφογυρνούσε, ή το σήκωνε ψηλά, κι ύστερα το βουτούσε στη θάλασσα, όπως κάνει ο παπάς στην κολυμπήθρα. Το αγοράκι σταμάτησε να στριγκλίζει και, σε λίγα δευτερόλεπτα, το κλάμα του έγινε γέλιο. Κρυσταλλάκια και καμπανούλες. Χάρηκε όλη η παραλία. Τώρα προσπαθούσε να πιάσει τις φυσαλίδες, στην επιφάνεια του νερού, κι έδειχνε πολύ ευχαριστημένο. Η μητέρα συνέχισε το τραγούδι της:\nΒαρκούλα, βαρκούλα του ψαρά…\nΚατόπιν τράβηξε τα χέρια της, ελευθέρωσε το κορμάκι του παιδιού και το άφησε να πλέει μόνο του, γύρω στο μισό μέτρο μακριά απ’ το δικό της σώμα. Το παιδί συνέχισε να πλατσουρίζει αμέριμνο, ενώ η μητέρα το καμάρωνε και του κουνούσε το χέρι της σαν να το αποχαιρετούσε. Τέλος βούτηξε με τη σειρά της στο νερό κι άρχισε να το ακολουθεί από μικρή απόσταση.\nΛίγο πιο μέσα, ένα τσούρμο ηλικιωμένοι κολυμπούσαν κοπαδιαστά. Άντρες και γυναίκες, μέσος όρος ηλικίας τα εβδομήντα, όλοι ένοικοι του ξενοδοχείου που ήταν κτισμένο, μάλλον παράνομα, στο σημείο όπου τελείωναν τα βράχια του λοφίσκου και άρχιζε η άμμος της παραλίας. Οι κολυμβητές γνωρίζονταν καλά μεταξύ τους και αποτελούσαν μια μικρή, κεφάτη, παρέα. Από τα λεγόμενά τους έβγαινε το συμπέρασμα πως είχαν κοινές εμπειρίες καλοκαιρινών διακοπών ∙ ένας όμιλος ηλικιωμένων και τακτικών παραθεριστών, πιστών σε αυτήν την ακτή. Η ακρίβεια και η συνέπεια στα ραντεβού είναι στάση ζωής. Εξασφαλίζει εφησυχασμό και ηρεμία. Σε θωρακίζει απέναντι στο κακό, εκείνο που παραμονεύει σαν άδειο καράβι-φάντασμα, αγκυροβολημένο στην πίσω μεριά του ακρωτηρίου.\nΑπόμαχοι και σαραβαλιασμένοι αλλά με παχυλές συντάξεις. Της Τραπέζης, του Ταμείου Νομικών, ανωτέρων θέσεων του δημοσίου… Το συγκεκριμένο θέρετρο τους ταίριαζε γάντι. Όχι πολύ κοσμικό, καθόλου όμως λαϊκό, με ανέσεις και άφθονες παροχές ∙ οικονομική διαμονή, φιλικό περιβάλλον, εύκολη πρόσβαση στη θάλασσα, μπαλκόνια σχεδόν σε επαφή με το κύμα. Και το κυριότερο: η συναναστροφή με ανθρώπους της ίδιας νοοτροπίας, μια φιλία που κρατούσε χρόνια, ανανεωμένη και ενδυναμωμένη κάθε καινούριο καλοκαίρι. Βεβαίως υπήρχαν και τα δυσάρεστα. Οι απόντες. Όσοι δεν κατάφεραν να ανανεώσουν το ραντεβού. Να σκάσουν μύτη φορώντας τα τζόκεϊ καπελάκια τους, με τα χέρια γαντζωμένα στη χειρολαβή των αποσκευών, στραβοπατώντας στην ανηφόρα. Αλλά γι’ αυτούς υπήρχε πάντα μια ξεχωριστή, φυλαγμένη, θέση. Στην καρδιά όλων ή ακόμη και σε μια απόμερη, σκιερή, γωνιά της αχανούς τραπεζαρίας.\nΗ διαδρομή, που έκαναν κολυμπώντας κάθε μέρα – ένας περίπατος σε αργό ρυθμό –, άρχιζε από το σημείο όπου η πέτρινη, ασβεστωμένη, σκάλα του ξενοδοχείου οδηγούσε κατευθείαν στο κύμα. Συνέχιζαν κυκλώνοντας την οργανωμένη πλαζ με τις ξαπλώστρες και τις ομπρέλες, ακολουθούσαν τη γραμμή του γειτονικού λοφίσκου και, πάντα γιαλό γιαλό, έφταναν μέχρι τη μυτερή απόληξη μιας δεύτερης σειράς βράχων, που διαδέχονταν την αμμουδιά. Τούτο το ακρωτήρι, δεξιά της παραλίας, ήταν και το όριο. Ο περίπατος τελείωνε πολύ πιο εδώ από αυτή την άκρη. Ακόμη, ποτέ δεν άφηναν την ακτή και δεν απομακρύνονταν τόσο, ώστε να μπορούν να δουν τι υπήρχε πίσω απ’ τους βράχους. Εκεί απλωνόταν ένας άλλος κόσμος, άγνωστος, απομονωμένος και μυστικός, μια απαγορευμένη ζώνη.\n«Αυτά είναι για όσους έχουν τα κότσια», ήταν η πρόχειρη εξήγηση που έδιναν. Και βιάζονταν να αλλάξουν κουβέντα. Ποτέ δεν εξέφραζαν έστω και την ελάχιστη περιέργεια. Τι υπήρχε εκεί πέρα; Μπορεί ένας μικρός παράδεισος, μπορεί μια κοινή φέτα ξέρας. Η συγκεκριμένη ζώνη δεν ήταν για τα δόντια τους, η ύπαρξή της δεν τους αφορούσε. Συνεπώς, τούτη η αθέατη πλευρά των βράχων κατέληγε να στοιχειώνει τον ύπνο και τα όνειρα των περισσοτέρων. Η σκέψη της και μόνο ήταν αρκετή για να τους κάνει να μελαγχολήσουν, όταν επέστρεφαν στη στεριά μετά το μπάνιο. Δεν εξηγείται διαφορετικά η συνωμοσία σιωπής ανάμεσά τους. Η λογοκρισία που επέβαλλαν στον εαυτό τους. Το γεγονός πως δεν τολμούσαν ούτε να κοιτάξουν το ακρωτήρι. Κι ούτε αποφάσιζαν να διηγηθούν, έστω και στον πιο κοντινό τους, τα όνειρα που έβλεπαν και είχαν σχέση με τούτη τη μεριά του κόσμου. Κολυμπούσαν πάντα γυρνώντας της την πλάτη.\nΜπροστά τους, στα ανοιχτά της θάλασσας, φαινόταν αχνά μια άλλη ακτή. Κάποιοι υποστήριζαν πως ήταν η Κέα. Κάποιοι άλλοι διαφωνούσαν: «μα τι λέτε τώρα, βρε παιδιά, τη Μακρόνησο δεν αναγνωρίζετε;» Ήταν ένα σημείο διαρκούς τριβής, αντιγνωμιών και ενστάσεων. «Ένσταση! Η Κέα και η Μακρόνησος βρίσκονται σε ευθεία γραμμή απέναντι στο Λαύριο. Εμείς είμαστε ανατολικότερα. Θα έλεγα πως είναι η Άνδρος». «Λογικευτείτε, αγαπητέ, η Άνδρος απέχει 36 ναυτικά μίλια από την κοντινότερη ακτή της Αττικής. Δεν γίνεται να έχουμε οπτική πρόσβαση. Μπροστά μας βρίσκονται οι Πεταλιοί και λίγο λοξότερα η Κάρυστος».\nΣε κοντινότερη απόσταση υπήρχε μια μοναχική βραχονησίδα, που θύμιζε θαλάσσιο ελέφαντα ή αναποδογυρισμένη μεγάλη βάρκα. Οι κυρίες την προσφωνούσαν, με συμπάθεια και αβρότητα, Δεσποινίς Ελεφαντίτσα ή Πελαγοπούλα κι οι κύριοι, με εμφανή απαξίωση, Ξεροπαΐδα και Γεροντοκόρη. Μάλιστα έκαναν και σόκιν σχολιασμούς σε βάρος της, ψιθυριστά ο ένας στο αφτί του άλλου. Όπως και να ’χει, αυτό το ξερό παΐδι στεριάς, έτσι όπως έβγαινε χωρίς λογική μέσα από το νερό, με αυθάδεια και αλαζονεία, εκτός από ένα ακόμη όριο στην πορεία τους, αποτελούσε και αναπόσπαστο κομμάτι της καθημερινότητάς τους. Μπορούσαν να ακουμπήσουν το βλέμμα τους πάνω του, με την ψευδαίσθηση πως έτσι ξεκουράζονταν λιγάκι. Ήταν ένας ιδεατός σταθμός ανεφοδιασμού δυνάμεων. Ταυτοχρόνως, σαν ακοίμητος φρουρός ή σαν οικοδεσπότης που μας χαιρετά απ’ τη βεράντα του χωρίς ποτέ να λέει «κοπιάστε!», εξέπεμπε σήματα καθησυχασμού, έδινε διαβεβαιώσεις για την επαγρύπνησή του.\nΟι ηλικιωμένοι ήταν καλοί κολυμβητές μολονότι δεν έκαναν καθόλου κινήσεις. Μερικοί άρρενες επιχειρούσαν, πότε πότε, να κολυμπήσουν κρόουλ, τρία τέσσερα το πολύ μέτρα, και τα κατάφερναν ως ένα σημείο. Πρώτα πρώτα ήθελαν να τεστάρουν τις δυνάμεις τους, δεύτερον να θυμηθούν τα νιάτα τους και τέλος, το σημαντικότερο, να κάνουν επίδειξη ικανοτήτων στους υπόλοιπους. Οι περισσότεροι όμως, οι συνετότεροι ή απλώς οι χαμηλότερων τόνων, προχωρούσαν αργά στο νερό, αδιαφορώντας για κομπασμούς και φιγούρες, απλώς κουνώντας ήρεμα χέρια-πόδια. Και συζητώντας.\n«Δεν ξέρω αν το έχετε καταλάβει αλλά είμαστε ζωσμένοι από βράχια».\n«Αυτό είναι και το καλό. Είμαστε οχυρωμένοι και προστατευμένοι».\n«Δεν είναι σίγουρο, πώς μια υπήνεμη ακτή θα μπορούσε, από μόνη της, να αποτελεί οχυρό».\n«Πάντα αφήνω κάτι στη μέση… Σήμερα, να δείτε τι παρέλειψα… Δεν φταίω όμως εγώ, τα πράγματα με εξαπατούν…», είπε μια γυναικεία φωνή, ξεφεύγοντας απ’ το θέμα συζήτησης.\n«Τα όνειρά μου, μόνη μου τα λέω, μόνη μου τα ακούω», ακολούθησε εξίσου ξεκρέμαστα και φευγάτα η φωνή της κυρίας Φιφής Χαΐτογλου. Κι επειδή δεν πήρε απάντηση, συνέχισε: «Δεν έχει καμιά σημασία, συνεχίζω να τα λέω, έτσι εντυπώνονται βαθιά στη μνήμη μου, ως την επόμενη νύχτα που θα δω στον ύπνο μου τη συνέχεια του έργου».\nΝιώθοντας κουρασμένη κάπως, γύρισε ανάσκελα κι αφέθηκε στην ακύμαντη επιφάνεια, κουνώντας ελαφρά τις άκρες των χεριών της. Ήταν μικροκαμωμένη και πολύ ελαφριά σαν πούπουλο. Όταν έπιανε μελτέμι, δεν τολμούσε ούτε το κεφάλι να βγάλει έξω απ’ τα σκεπάσματα. Κάποια μέρα που έκανε το λάθος να ξεμυτίσει στον εξώστη, ο αέρας τη σήκωσε ψηλά και τη γύρισε ανάποδα, τα πάνω κάτω. Η γυναίκα βρέθηκε κρεμασμένη στο κενό, γαντζωμένη στο κάγκελο του μπαλκονιού σαν να ’ταν πετσέτα. Χρειάστηκε να τρέξουν ο μάνατζερ του ξενοδοχείου, η κοπέλα της ρεσεψιόν κι η καθαρίστρια, για να καταφέρουν να την απαγκιστρώσουν και να την κάνουν να σταθεί στα πόδια της. Είδαν κι έπαθαν οι άνθρωποι. Τα μάτια της είχαν αδειάσει εντελώς, δυο μαύρες τρύπες έβλεπες μοναχά στο πρόσωπό της, αποτέλεσμα του τρόμου της. Τα δε δάχτυλά της, εντελώς κοκαλωμένα, να έχουν γίνει ένα και το αυτό με το κάγκελο. Δεν μπορούσες να ξεχωρίσεις πού σταματούσε η ανθρώπινη σάρκα και πού άρχιζε το σίδερο.\nΌνειρα, όνειρα, χίλιες αναμνήσεις…\nτραγούδησε μια άλλη κυρία που έφερε πλήρη εξάρτυση: σκούφο θαλάσσης, ψάθινο καπελάκι πάνω απ’ τον σκούφο, γυαλιά ηλίου, πλαστικά παπούτσια με τρυπίτσες για να αερίζεται το πόδι, και μικρή καμπούρα στην πλάτη λόγω οστεοπόρωσης. Κατόπιν, επειδή δεν θυμόταν τη συνέχεια του τραγουδιού, άρχισε να λέει ένα αυτοσχέδιο, ενασχόληση στην οποία διέπρεπε από νεαρής ηλικίας.\nΔεν έχω άντρα στο κρεβάτι κι ούτε σταγόνα στο κανάτι,\nαλλά συνθέτω μουσική που την ακούνε κι οι κουφοί.\nΣτιχοπλοκούσε χωρίς ποτέ να σημειώνει ούτε αράδα. Τα τραγούδια της, όπως ξεπηδούσαν στα καλά καθούμενα απ’ το λαρύγγι της, με τον ίδιο τρόπο εξανεμίζονταν σαν να τα κατάπινε το νερό. Ήταν χήρα αρχιμουσικού που είχε αρρωστήσει από σκλήρυνση κατά πλάκας, είχε αναγκαστεί να εγκαταλείψει το πόντιουμ, και έκτοτε ειδικευόταν στην αλλαγή χορδών σε βιολιά και βιολοντσέλα, χωρίς να σηκώνεται φυσικά απ’ το καρότσι του. Μια φορά, μάλιστα, έκανε το λάθος και κρέμασε τις χορδές στο λαιμό του, αυτές τυλίχτηκαν σαν φίδια γύρω απ’ το καρύδι του, επειδή ήταν φτιαγμένες από έντερο ζώου, και παραλίγο να πνιγεί ο άνθρωπος. Παρά τρίχα τη γλίτωσε.\nΗ κυρία Νεράντζη ισχυριζόταν πως όλα αυτά ήταν μυθεύματα, γυναικουλίστικο κουτσομπολιό. Δεν μπορούσαν να ισχύουν τέτοια πράγματα, γυναίκες που κολλάνε σαν χαλκομανίες σε κάγκελα και χορδές οργάνων που στραγγαλίζουν μαέστρους. Ήμαρτον Κύριε, ούτε στα παραμύθια της Χαλιμάς δεν συναντάς παρόμοιες ασυναρτησίες… Δεν γνώριζε όμως τι ακριβώς επαγγελλόταν ο πεθαμένος κι αν όντως έπασχε από σκλήρυνση κατά πλάκας.\nΌταν ακούστηκαν τα στιχάκια του τραγουδιού, κάποιοι σφύριξαν επιδοκιμαστικά, άλλοι χειροκρότησαν, όσο τους το επέτρεπε η θέση των χεριών κι η ισορροπία των σωμάτων μέσα στο νερό. Η Φιφή Χαΐτογλου και η κολλητή της η κυρία Λίτσα Νεράντζη, το Λιτσάκι για τους περισσοτέρους, στραβομουτσούνιασαν. Κάθε πράγμα στην ώρα του. Μια κυρία, και μάλιστα ηλικιωμένη, οφείλει να κρατά πάντα τη θέση της. Δεν ανοίγει το στόμα της κι όποιον πάρει ο χάρος. Η γριά καμπούρα όμως είχε οίστρο. Και φωνή Κάκιας Μέντρη.\nΠαράτα την και πάμε, δική σου πάντα θα ’μαι, θα λιώνω στ’ όνομά σου και θα ’μαι η κυρά σου.\n«Εγώ εξακολουθώ να πιστεύω πως και σήμερα άφησα κάτι στη μέση… Μα δεν μπορώ να θυμηθώ τι ακριβώς… Πάντα αφήνω κάτι στη μέση… Κάτι ξέχασα να κλείσω. Εσάς σας συμβαίνει αυτό;» ξαναρώτησε η φωνή, που είχε την τάση συνεχώς να παρεκκλίνει.\nΚαμιά απόκριση. Μόνο στο βάθος, κάτι σαν ελαφρύ σφύριγμα περαστικού ταχύπλοου ή…\n«Κάτι έμεινε ανολοκλήρωτο… Μήπως ξέχασα το θερμοσίφωνα; Καμιά φορά η υπερθέρμανση…»\nΕκείνος που συνήθως προπορευόταν, έχοντας αναλάβει αυτοβούλως το ρόλο του αρχηγού, τους συνέστησε απόλυτη ησυχία, μια και κάτι είδε ή άκουσε ή διαισθάνθηκε να σαλεύει, λίγα μέτρα μακριά τους. Η ομάδα σταμάτησε τα τραγούδια, τα σχόλια, τις θορυβώδεις εκδηλώσεις και όλοι έστησαν αυτί. Στα πρόσωπα απλώθηκε μια ελαφριά ανησυχία.\n«Σκυλόψαρο;» ακούστηκε μια αντρική φωνή, λίγο ξεψυχισμένη, λίγο σαρκαστική.\n«Κι αυτό για φρέσκια σάρκα ενδιαφέρεται» απάντησε μια άλλη, βραχνή από χρόνιο κάπνισμα ή από το πολύ λέγειν σε δικαστήρια και συμβούλια, «τι να μας κάνει εμάς τους παλιόγερους;»\nΑκολούθησαν θυμηδία αλλά και διαμαρτυρίες.\nΑπ’ τη μεριά της θάλασσας, καμιά ανησυχητική ένδειξη, τίποτα που θα έβαζε κάποιον σε άσχημες σκέψεις. Το νερό συνέχιζε να απλώνεται μπροστά τους σαν δροσερό στρώμα, σαν μαλακό πάπλωμα, σαν αμνιακός σάκος. Κι ύστερα σάλεψε ξανά κάτι, ένα βιαστικό ρίγος στην επιφάνεια, σαν ακατάληπτος ψίθυρος ή σαν μοιραία πνοή που ήρθε, φτερούγισε κι έσβησε. Όλοι χαμογέλασαν με ανακούφιση. Ανοιγόκλεισαν τα ρουθούνια και χαλάρωσαν το συνοφρύωμα. Το πρόσωπό τους ξαστέρωσε. Ο ήλιος σκαρφάλωνε στον ουρανό, εξαπολύοντας φλόγες.\n«Θα μπορούσες να ψήσεις κι αυγό!»\n«Που λέει ο λόγος».\nΕκείνη ακριβώς τη στιγμή, έκανε την εμφάνισή του ένας κολυμβητής, προερχόμενος –φως φανάρι – απ’ την αθέατη ζώνη και κατευθυνόμενος προς τη μεριά της ομάδας, διασχίζοντας το νερό με ένα ταχύτατο και άψογο ελεύθερο. Όλοι άρχισαν να τον κοιτάζουν, άλλοι με θαυμασμό κι άλλοι με κατάπληξη.\n«Από πού ξεφύτρωσε τώρα αυτός;»\n«Εξωγήινος ή απλώς ξενομερίτης, λουόμενος της άλλης πλευράς;»\n«Και τι θέλει στα μέρη μας; Εκεί πίσω δεν έχουν καλή θάλασσα;»\nΤο πλέον βαρύγδουπο το είπε ο αυτόβουλος αρχηγός.\n«Ιδού το σκυλόψαρο που λέγαμε».\nΗ παρέα κράτησε την ανάσα της. Τους είχε αντιληφθεί και θα έκανε παράκαμψη ή κολυμπούσε στα τυφλά κι η πρόσκρουση πάνω τους ήταν αναπόφευκτη; Ποτέ δεν ξέρεις… Ο κολυμβητής πλησίασε με δυνατές απλωτές, σταμάτησε για κλάσματα δευτερολέπτου, τους έριξε μια γρήγορη κι ακατάδεχτη ματιά, στα όρια της αγένειας κατά γενική ομολογία, και χωρίς άλλη διακοπή συνέχισε την πορεία του και το ρυθμό του, κάνοντας ευέλικτο ημικύκλιο και εντείνοντας την ταχύτητα της κούρσας του, με κατεύθυνση τώρα την οργανωμένη πλαζ. Ένας νεαρός αθλητής, ένας σπρίντερ θαλάσσης. Τον έκαναν γύρω στα τριάντα. Στα χέρια του, καθώς μπαινόβγαιναν δυνατά στο νερό σαν κουπιά, διακρίνονταν οι γυμνασμένοι μύες του κι ένα χρωματιστό τατουάζ λίγο πιο κάτω απ’ τον ώμο.\nΤο νερό επανήλθε στην ακινησία του. Το φως ιρίδιζε απαλά στην επιφάνεια. Ο βυθός έδειχνε σκοτεινός, γεμάτος φύκια και βράχια, αλλά καθόλου απειλητικός. Εκεί κάτω βρίσκονταν οι ρίζες ενός απέραντου, υδάτινου, κόσμου. Δεν μπορούν όλα να είναι φωτεινά και ξεκάθαρα. Υπάρχουν και οι αδιανόητες βάσεις. Αυτές μας στηρίζουν. Πώς να υπάρξει η επιφάνεια, ο καθρέφτης, το οποιοδήποτε οικοδόμημα χωρίς τα αθέατα και ανερμήνευτα θεμέλια;\n«Θέλω να κλείσω τα μάτια και να κοιμηθώ», είπε μια κυρία.\n«Ο ήλιος είναι τόσο νανουριστικός», συνέχισε μια άλλη.\n«Ένας υπνάκος είναι ό, τι πρέπει, το εισιτήριο για πρώτη θέση στον άλλο κόσμο», υπερθεμάτισε ένας εύσαρκος κύριος, που κολυμπούσε με το φανελάκι προς αποφυγήν εγκαυμάτων.\n«Εγώ λέω να γυρίσουμε πίσω», έκρουσε τον κώδωνα ο πιο ηλικιωμένος, «αρκετά απομακρυνθήκαμε».\n«Βεβαίως», σιγοντάρισε η πρώτη κυρία που έδειχνε από ώρα ανήσυχη. «Δεν πρέπει να μας ξεγελά η ηρεμία. Η θάλασσα κρύβει παγίδες».\n«Αν είναι να πάμε, ας πάμε εδώ πέρα, στην κολυμβήθρα του Σιλωάμ», επέδειξε ξανά τη θυμοσοφία του ο αρχηγός.\n«Έχω τα ψάρια στη μαρινάτα, λέω να γυρίσω να τα ψήσω γιατί το βράδυ έρχονται επίσκεψη τα παιδιά μου», θυμήθηκε ξαφνικά η κυρία Χαΐτογλου και το Λιτσάκι βρήκε ευκαιρία να ζωντανέψει κομμάτι.\n«Τι έβαλες στη μαρινάτα; Πού βρήκες βασιλικό;»\n«Ας μείνουμε λίγο ακόμα, πού θα βρούμε καλύτερα;» επέμεινε ο αρχηγός. «Τα ψάρια μπορούν να περιμένουν».\nΕκείνη τη στιγμή έγινε κάτι ακόμη πιο παράξενο. Εντελώς ξαφνικά ακούστηκε ένα τραγούδι. Ένα ελαφρύ λαϊκό ντέρτι, απ’ αυτά του συρμού.\nΕίσαι στο αίμα μου και δεν σε ξεγράφω,\nκι ας είσαι λάθος, λάθος μεγάλο…\nΗ ένταση του ήχου, η ευκρίνεια των στίχων, τα τσακίσματα της φωνής του τραγουδιστή, έκαναν σε όλους μεγάλη εντύπωση. Σχεδόν αλγεινή. Λες και το τραγούδι, εντελώς αταίριαστο με το περιβάλλον, ερχόταν από κάπου δίπλα τους. Κι εδώ ήταν ο παραλογισμός. Από πού ακριβώς; Θα μπορούσε να ’ρχεται απ’ την αθέατη ζώνη. Εκεί πήγε ο νους όλων. Μια παρέα με τρανζίστορ, που έκανε ηλιοθεραπεία πίσω απ’ τους βράχους, στην άλλη μεριά, μια παρέα γλεντζέδων που ’χαν στήσει πάρτι με μπάρμπεκιου και μπίρες… Μεσημεριάτικα όμως; Η ηλιοθεραπεία μετά μουσικής ήταν το πιθανότερο. Ίσως κάποιος ψαράς, τρυπωμένος στη μικρή βραχονησίδα, είχε βαρεθεί να ψαρεύει ολομόναχος και άνοιξε το τρανζίστορ του για συντροφιά. Τέλος, μπορεί το τραγούδι να το έφερνε ο αέρας απ’ την πλαζ, εκεί όπου υπήρχε κι ένα μικρό μπαρ. Αλλά ποιος αέρας; Ολόγυρα επικρατούσε απόλυτη άπνοια. Η τελευταία εξήγηση δεν ευσταθούσε.\nΔεν σε αλλάζω, κι ας είσαι λάθος,\nλάθος μοιραίο, λάθος τραγικό,\nκαι δεν λογοδοτώ σε κανέναν, αγάπη μου, αγάπη μου…\nσυνέχισε ο τραγουδιστής, συνοδευόμενος από κάθε λογής μουσικό όργανο.\nΤο τραγούδι δεν ερχόταν απ’ τη βραχονησίδα, δεν ερχόταν απ’ την παραλία, προερχόταν ξεκάθαρα απ’ την πίσω μεριά του ακρωτηρίου. Έστησαν αφτί και σιγουρεύτηκαν. Το ομολόγησαν, οι περισσότεροι τουλάχιστον.\nΚαι τότε, καινούργιο παράξενο… Τα λόγια του τραγουδιού κι η μουσική διήρκεσαν ως τη στιγμή, που τα μέλη της παρέας συμφώνησαν μεταξύ τους αναφορικά με την πηγή εκπομπής του ήχου. Στη συνέχεια το σπαραξικάρδιο άσμα έσβησε. Όσο κι αν αφουγκράζονταν, όσο κι αν συνέχισαν να αναρωτιούνται με το βλέμμα, δεν ξανάκουσαν τίποτα. Τριγύρω απλώθηκε μια πυκνή σιωπή, απόλυτα ταιριαστή με την ακινησία της θάλασσας, με την κάψα του ήλιου. Πήχτρα! Να την κόψεις σε φέτες με το μαχαίρι.\n«Πολύ περίεργο! Κάποιος παίζει μαζί μας», είπε ένας κύριος, ενώ κανείς δεν βρέθηκε να διαφωνήσει.\nΣυνέχισαν να επιπλέουν με άνευρες κινήσεις, αφημένοι στο ένστικτο.\n«Πλάκα μας κάνουν».\n«Σαν τη γάτα με το ποντίκι».\nΜόνο η καμπούρα κυρία δοκίμασε να διασκεδάσει κάπως την κατάσταση.\nΕίμαι λιώμα, μα σ’ αγαπώ ακόμα, ρόδα στο χώμα…\n«Δεν είναι ώρα για άλλα αστεία», είπε το Λιτσάκι και η κυρία δαγκώθηκε, μετανιωμένη για την απρέπεια.\n«Πού είναι κρυμμένο το τρανζίστορ;»\nΌπου κι αν κοιτούσες, μόνο νερό κι ουρανός. Ένα γαλάζιο με διαβαθμίσεις, αλλού εντονότερο, αλλού αχνότερο, διάσπαρτο από ασημένιους ιριδισμούς, επιχρισμένο με ένα λεπτότατο στρώμα αλισάχνης. Η μόνη εξήγηση ήταν το καταραμένο, το ανεξήγητο, το γρουσούζικο «πίσω απ’ το ακρωτήρι». Και τι στο δαίμονα εννοούσε ο τραγουδιστής μ’ αυτό το επίμονο, παθιασμένο, φορτικό και κακόγουστο εν τέλει, «λάθος μοιραίο, λάθος τραγικό»;\n«Εγώ επιστρέφω», είπε αποφασιστικά η κυρία Χαΐτογλου. «Έχω και τα ψάρια».\nΔεν χρειαζόταν να μαντέψουν τι σκόπευε να κάνει το Λιτσάκι.\nΟι περισσότεροι είχαν αρχίσει να κουράζονται. Ρολόι δεν είχαν μαζί τους, αλλά τα στομάχια τους έδιναν τα πρώτα σημάδια ενόχλησης. Πείνας. Οι κυρίες ήθελαν μερικά λεπτά για να στεγνώσουν. Μέχρι να βγάλουν τα πλαστικά παπουτσάκια, να καθαρίσουν τα πόδια απ’ την άμμο, να φορέσουν τις σαγιονάρες… Κάποιες συνήθιζαν να κάνουν ένα τέταρτο ηλιοθεραπεία για την αρθρίτιδα και τους ρευματισμούς. Όχι για να πάρουν χρώμα.\n«Νομίζω πως κάτι μου διέφυγε. Θα ’πρεπε να το έχω τελειώσει, δεν έπρεπε να το παρατήσω στη μέση, αλλά μου διέφυγε».\n«Οι θερμοσίφωνες διαθέτουν βαλβίδα ασφαλείας. Ειδικά για τους ξεχασιάρηδες».\n«Ίσως είναι και το σίδερο, αφημένο στην πρίζα… Δεν μπορώ να θυμηθώ».\nΤώρα είχαν κάνει στροφή και έπλεαν, με ταχύτερο ρυθμό απ’ ό, τι στον πηγαιμό, προς τη μεριά της οργανωμένης πλαζ και του ξενοδοχείου. Πίσω τους σχηματίζονταν πάντα ολοκάθαρα το σκληρό περίγραμμα κι ο κυρίως όγκος της βραχονησίδας, καθισμένης στον γαλάζιο θρόνο της, όπως κι η γλώσσα του ακρωτηρίου, που τώρα κουνιόταν κοροϊδευτικά, ανάμεσα σε τούφες άσπρου αφρού, με κάνα δυο γλάρους ακουμπισμένους στην άκρη της, παρόμοιους με ζαχαρωτά στολίδια πάνω σε τούρτα.\n«Κουράστηκα», είπε το Λιτσάκι. «Είμαστε αχόρταγοι. Γιατί δεν κάνουμε μπάνιο όπως όλος ο κόσμος στα ρηχά;»\n«Κοιτάξτε!» είπε ο αρχηγός.\nΟι περισσότεροι ήταν πολύ κουρασμένοι, κάποιοι απλώς βαρέθηκαν να κοιτάξουν. Άρχιζαν να μην τον υπακούουν, τα περισσότερα καλαμπούρια του τα έβρισκαν άνοστα και βαρετά.\nΈνα μικρό σκάφος με άσπρο πανί, που έμοιαζε με φτερούγα κύκνου, ξεπρόβαλε απ’ τη βραχονησίδα. Είχε βάλει πλώρη προς τη μεριά της ομάδας που κατευθυνόταν στα ρηχά. Ο αρχηγός κοιτούσε το σκάφος και αστειεύτηκε από μέσα του. «Να! ο φύλακας άγγελός μας. Ένας κύκνος, ένας υπέροχος κύκνος. Με αυτό να πλέει δίπλα μας, τι έχουμε να φοβηθούμε;»\nΆφησε τους άλλους να απομακρυνθούν και ξάπλωσε ανάσκελα, ακίνητος στην επιφάνεια του νερού. Έκλεισε τα μάτια και χαμογέλασε γλυκά σαν να καλωσόριζε όνειρο. Μια παράξενη σκιά, πολύ ελαφριά, πολύ ήσυχη, που συνέχεια απλωνόταν πάνω στο σώμα του, σκέπασε τον ουρανό. Σκοτείνιαζε ξαφνικά, απ’ τη μια στιγμή στην άλλη.\n«Στο κάτω κάτω εγώ το είδα πρώτος. Δικό μου είναι. Όλο δικό μου και κανενός άλλου», είπε ο πρώην αρχηγός. Κατόπιν ένιωσε στο πρόσωπο το αεράκι και τη δροσούλα που έφερνε μαζί του το σκάφος καθώς πλησίαζε με απερίγραπτη χάρη.\n«Α, μα είναι πανέμορφο!» ακούστηκε η φωνή κάποιου προπορευόμενου, κάποιου που πήρε την πρωτοβουλία να οδηγήσει τους άλλους. Η ομάδα, καίτοι κουρασμένη, προχωρούσε σταθερά με κατεύθυνση το ακρογιάλι. Το άσπρο σκάφος με το υψωμένο πανί συνέχισε να σχίζει το νερό, σπρωγμένο από ένα απρόσμενο, προωθητικό, μελτεμάκι, που σταδιακά μεταφερόταν και στην ακτή.\nΣτην οργανωμένη παραλία, οι ομπρέλες θαλάσσης άρχιζαν να κουνιούνται αισθητά στα κοντάρια τους.\n* H Μαρία Γαβαλά γεννήθηκε στο Κορωπί Αττικής. Πτυχιούχος Ιστορίας και Αρχαιολογίας απ’ το Εθνικό και Καποδιστριακό Πανεπιστήμιο της Αθήνας. Έχει δουλέψει στην εκπαίδευση (σε ιδιωτικό Λύκειο της Αθήνας). Δούλεψε για πολλά χρόνια στο χώρο της τηλεόρασης (γύρισε επιστημονικά ντοκιμαντέρ και μικρού μήκους ταινίες για τις σειρές «Παρασκήνιο», «Γυναικεία Πορτραίτα» και «Σελίδες με θέα»). Στο χώρο του κινηματογράφου έκανε την εμφάνισή της με διάφορες μικρού μήκους ταινίες που συμμετείχαν στο Φεστιβάλ Κινηματογράφου της Θεσσαλονίκης. Επιλεκτικά αναφέρονται οι ταινίες Κρεπ ντε Σιν, Από τη μια άκρη στην άλλη, Περί έρωτος. Στη συνέχεια γύρισε τις μεγάλου μήκους ταινίες Το άρωμα της βιολέτας (συμμετοχή στο φεστιβάλ κινηματογράφου του Βερολίνου) και το Μαγικό γυαλί, το οποίο τιμήθηκε με Κρατικό Βραβείο Κινηματογράφου. Περισσότερες λεπτομέρειες στο LinkedIn ή στο mariagavala.blogspot.gr. Δόκιμη πεζογράφος απ’ το 1994, έχει ασχοληθεί επίσης με την κριτική κινηματογράφου και με τη μετάφραση (από τα γαλλικά) λογοτεχνικών έργων και θεωρητικών κειμένων.\nΕτικέτες: Ένα καλοκαίρι μέσα στο χειμώνα, Μαρία Γαβαλά\nΑΦΙΕΡΩΜΑ: 70 χρόνια από της απελευθέρωση της Αθήνας (Β΄ μέρος)\nΓράφει ο Τάκης Κατσιμάρδος // «Ανοχύρωτη πόλη» η Αθήνα, αλλά …υπό προϋποθέσεις Αλήθειες και ύστερες κατασκευές για τη διάσωση των βασικών υποδομών της Αττικής που είχαν υπονομεύσει με εκρηκτικά οι Γερμανοί κατακτητές Καθώς τα γερμανικά στρατεύματα\nΟι «Λυπημένες σκέψεις» του Μάριου Φραγκούλη: «Ο έρωτας σε αυτούς τους δύσκολους καιρούς είναι συνώνυμος της αντίστασης και της αντοχής μας»\nΣυνέντευξη στην Κατερίνα Πουλοπούλου // «Σήμερα είμαι σε φάση που δεν θα μου αρκούσε ένα απλό μιούζικαλ όπου χορεύουμε κλακέτες και λέμε ‘τι όμορφη είναι η ζωή’» Εφηβική αφέλεια και παρουσία, χαλαρό χαμόγελο, υπέροχη φωνή και γιατί\nΟι σύγχρονες ανάγκες της (αυτο)βιογραφίας\nΤου Γεωργίου Νικ. Σχορετσανίτη // Επί τη ευκαιρία της πρόσφατης κυκλοφορίας του βιβλίου ‘Πανωφόρια’ της Ανθούλας Διαμάντη – Κηπιώτη, από τις ΒΗΤΑ Ιατρικές Εκδόσεις (2015) Βεβαίως εάν θελήσουμε να είμαστε ακριβοδίκαιοι, η βιογραφία στο νεότερο κόσμο, κυρίως τον\nΔιήγημα: «Κι όλο πηδούσε πιο ψηλά…»\nΤου Δημήτρη Βαρβαρήγου // * Ο τρελός, ξάπλωσε επάνω στην άμμο, ένιωθε χαρούμενος γιατί κανείς δεν ήταν εκεί να τον περιγελάει. Μετρούσε το θρόισμα των κομμάτων και κοίταζε τον γαλάζιο ουρανό. Θυμήθηκε εκείνη, τη νέα κοπέλα,\nΠοίηση: «Η πάχνη της Αυγής»\nΤου Αλεξάνδρου Σαγρή // * Σαν έρθει ο θέρος, τα σκελετωμένα φύλλα θα μαζευτούν στο περβάζι, όπως τα κέρματα στις παλάμες ενός φιλάργυρου. Σαν έρθει ο θέρος, η ομίχλη στις ορεινές πλαγιές, θα γίνει οξυγόνο για όντα\nΑΡΘΡΟΓΡΑΦΙΑ 7 ΨΑΛΜΟΙ και ένα κάλεσμα\nΔιήγημα: «Εκείνοι δεν έφταιγαν σε τίποτα»\nτης Φωτεινής Τέντη // * Στις σιωπές της η Αγγέλα έκανε τους γείτονες να φοβούνται. Έμενε με τις ώρες αμίλητη, έκλεινε τη ζωή απέξω και κατοικούσε το όστρακό της για χρόνο που κανείς δεν μπορούσε να προβλέψει. Μόνο στο\nΠοίηση: «Χαρτί απορίας»\nΓράφει ο Χρήστος Μαγκλάσης (Κνάκαλος) // * Πίνακας Salvador Dali Χαρτί απορίας Άλλο δεν έχω να πω, δυο λόγια γίναν κομπολόγια, ξερός ο χτύπος τους. Με τα μάτια γυρίζω σεντόνια αέρα, τίποτα δεν ξεσκεπάζεται. Περιμένω\nΤης Ζωής Χαλκιοπούλου // Παράπονα σε σφραγισμένα χείλη Ερμητικά κλεισμένα μυστικά Άνοιξε το στόμα Ουράνια μελωδία να ξεχυθεί Θα κάψει τον καημό, τον πόνο Λαχτάρησε τη ζωή κι ας σκοτεινιάζει Να υμνείς το σύμπαν κοιτώντας τ αστέρια\nΗ Ελλάδα στην 23η Διεθνή Έκθεση Βιβλίου στο Πεκίνο\nΕπιμέλεια: Ελένη Γκίκα // Με πρεσβευτές τους σύγχρονους έλληνες συγγραφείς και πλούσιο υλικό από την πραγματικά εντυπωσιακή εκδοτική παραγωγή και με τον διαχρονικό «Ζορμπά» του Καζαντζάκη συμμετέχει η χώρα μας στην 23η Διεθνή Έκθεση Βιβλίου στο Πεκίνο (Beijing\nΓράφει η Ασημίνα Ξηρογιάννη // Μίλτος Γήτας «Συλλέκτης χρόνου», Κάπα Εκδοτική, 2016, σελ. 30 Ο Μίλτος Γήτας έχει εκδώσει μέχρι σήμερα έξι ποιητικές συλλογές, ένα δοκίμιο, ένα βιβλίο με δημοσιογραφικά κείμενά του. Η καινούρια του ποιητική συλλογή με\nΓράφει ο Αλέξανδρος Παναγόπουλος // Η προοπτική της αριστερής διακυβέρνησης ως δυστοπία Όσο το ενδεχόμενο των πρόωρων εκλογών γίνεται ολοένα και πιθανότερο οι επικοινωνιακές τακτικές των πολιτικών δυνάμεων της χώρας εντείνονται και επιτρέπουν να αποτυπωθούν σαφέστερα στον


ΠΑΤΡΑ: Η διαδρομή των Επιταφίων σε 8 κεντρικές ενορίες της πόλης - Κάποιες από τις ενορίες αναμένεται να συναντηθούν - patrasnews\nΠΑΤΡΑ: Η διαδρομή των Επιταφίων σε 8 κεντρικές ενορίες της πόλης – Κάποιες από τις ενορίες αναμένεται να συναντηθούν\nΞεχωριστή μέρα η Μεγάλη Παρασκευή, μέρα πένθιμη μέσα στην άνοιξη με το «Ω γλυκύ μου έαρ» και το «Αι γενεαί αι πάσαι ύμνον την ταφή σου, προσφέρουσι Χριστέ μου» να ψάλλονται σε κλίμα κατάνυξης από ιερείς και πιστούς, την ώρα της περιφοράς του Επιταφίου.\nΤο thebest.gr επικοινώνησε με τους υπευθύνους πολλών εκ των ιερών ναών της Πάτρας και παρουσιάζει τις διαδρομές που θα ακολουθήσουν οι Επιτάφιοι αλλά και την προετοιμασία που γίνεται για τον στολισμό του Επιταφίου που ξεκινά από την Μ. Πέμπτη το βράδυ.\nΣτο Α’ Δημοτικό Κοιμητήριο της Πάτρας και το ναό των Αγίων Αγγέλων, η έξοδος του ιερού Επιταφίου θα γίνει μετά τις 17.30 το απόγευμα, σύμφωνα με το πρόγραμμα. Την περιφορά του κάθε χρόνο πλαισιώνει η Μπάντα της Δημοτικής μουσικής ενώ πλήθος πιστών με αναμμένα κεριά ακολουθεί τον Επιτάφιο και τον Σταυρό του Κυρίου Ιησού Χριστού στη διαδρομή εντός του Νεκροταφείου (η πομπή εξέρχεται του κοιμητηρίου, περνάει μέσα από το Ζαβλάνι και στρίβοντας στην οδό Πανεπιστημίου επιστρέφει στο νεκροταφείο).\nΣτον ιερό ναό του Πολιούχου των Πατρών Αγίου Ανδρέου, όπως μας είπε ο πρωτοπρεσβύτερος π. Νικόλαος Σκιαδαρέσης, η πομπή του ιερού Επιταφίου θα ακολουθήσει τη διαδρομή: οδός Αγίου Ανδρέου, Δημητρίου Γούναρη, Κορίνθου, Παπαφλέσσα και από την οδό Ευμήλου επιστροφή στον ιερό ναό. Στην ακολουθία της Αναστάσεως στο νέο ιερό ναό του Αγίου Ανδρέου θα βρίσκεται ο σεβασμιότατος Μητροπολίτης Πατρών κ.κ. Χρυσόστομος.\nΣτον Μητροπολιτικό ιερό ναό Ευαγγελιστρίας Πατρών, ο στολισμός του ιερού Επιταφίου είναι πάντα περίτεχνος και φέτος τον στολισμό του έχει αναλάβει το ανθοπωλείο Κουτρούμπα. Η διαδρομή του Επιταφίου, όπως ανέφερε στο thebest.gr, ο προιστάμενος του ιερού ναού, αρχιμανδρίτης π. Αμβρόσιος Γκουρβέλος, θα είναι: οδός Μαιζώνος, Κολοκοτρώνη, Αγίου Ανδρέου, Γεροκωστοπούλου, πλατεία Γεωργίου όπου θα ψαλεί δέηση (όπως και στην πλ. Τριών Συμμάχων). Στην Αναστάσιμη Θεία λειτουργία το βράδυ του Μεγάλου Σαββάτου, στον Μητροπολιτικό ιερό ναό Ευαγγελιστρίας θα χοροστατήσει ο Μητροπολίτης Ατλάντα κ.κ. Αλέξιος.\nΝα αναφέρουμε ακόμα πως συνήθως η πομπή του Επιταφίου της Ευαγγελίστριας σμίγει σε ένα σημείο με τον Επιτάφιο του ι.ναού “Άξιον Εστί” της οδού Βότση και ψάλλεται κοινή δέηση.\nΞεχωριστός όπως κάθε χρόνο και στολισμένος κυρίως με λίλιουμ και ανοιξιάτικα άνθη θα είναι ο Επιτάφιος του ιερού ναού Παντανάσσης Πατρών. Η φετινή διαδρομή, όπως την έχει αναγγείλει ο προιστάμενος του ναού Πρωτοπρεσβύτερος π. Κωνσταντίνος Παπαδόπουλος, είναι Αλεξίου Υψηλάντου, Δημητρίου Γούναρη, Χαραλάμπη, Πλατεία Αγίου Γεωργίου, όπου θα ψαλεί δέηση, Ερμού, Κανακάρη, Αλεξίου Υψηλάντου και επιστροφή στον ιερό ναό. Θα ψαλεί δέηση και σε 1-2 ακόμα σημεία της διαδρομής (συνήθως γίνεται στο σημείο της πλατείας στο Μαρκάτο όπου βρίσκεται και η Αστυνομική διεύθυνση) ενώ θα συμμετάσχει μαζί με τους ψάλτες και η τετράφωνος ανδρική χορωδία του ναού που διευθύνει ο μαέστρος Θεόδωρος Χαλκιόπουλος.\nΣτον ιερό ναό του Αγίου Νικολάου Πατρών, η διαδρομή του Επιταφίου θα είναι η ακόλουθη: Μητροπολίτου Παρθενίου, Αλεξίου Υψηλάντου, Ζαίμη, Κανακάρη, Ερμού, 25ης Μαρτίου και επιστροφή στον ιερό ναό.\nΣτον ιερό ναό Παντοκράτορος, όπως ανέφερε στο thebest.gr, ο π. Περικλής Ρίπισης, η διαδρομή θα είναι η εξής: οδός Παντοκράτορος, πλ. Αγίου Γεωργίου όπου και θα ψαλεί δέηση, μετά οδός Γερμανού, Σωτηριάδου, Δημ. Γούναρη όπου στο σημείο του ιερού ναού των Αγίων Αναργύρων που ανήκει στην ίδια ενορία θα ψαλεί κοινή δέηση, και μετά Βασιλείου Ρούφου, Ερενστρώλε, Ηλείας, Γερμανού, Μπουκαούρη και επιστροφή στον ιερό ναό. Πρόκειται για μία εντυπωσιακά μεγάλη διαδρομή ενώ ο στολισμός του Επιταφίου που γίνεται με δαπάνες δύο οικογενειών της ενορίας, προβλέπεται εντυπωσιακός με λευκά και κόκκινα άνθη και τα σύμβολα Χ και Ρ που παραπέμπουν στον Ιησού Χριστό.\nΣτον ιερό ναό του Αγίου Διονυσίου Πατρών, η διαδρομή θα είναι η εξής: οδός Αγίου Διονυσίου, Καρόλου, Κωνσταντινουπόλεως, θα προηγηθεί δέηση στο σημείο όπου βρίσκεται στον Ερυθρό Σταυρό, Γιαννιτσών, θα ψαλεί δέηση στην πλατεία Αγ. Λαύρας και στη συνέχεια η πομπή του Επιταφίου θα προχωρήσει στην Έλληνος Στρατιώτου, στην Φαβιέρου και επιστροφή στο ναό.\nΤέλος στην μεγάλη ενορία της Αγίας Σοφίας η διαδρομή του Επιταφίου θα είναι η ακόλουθη: περιμετρικά της πλατείας Αγίας Σοφίας, οδός Κιλκίς, Κορίνθου, οδός Αγίας Σοφίας και επιστροφή στο ναό.\n*H φωτ. είναι από το flashstarsskaipatras.gr.


Το Τέταρτο Κουδούνι: Ζούμπιν Μέετα: σκόνταψε στο πόντιουμ, κάλπασε στη διεύθυνση\nΖούμπιν Μέετα: σκόνταψε στο πόντιουμ, κάλπασε στη διεύθυνση\nΜία ορχήστρα συγκροτημένη, καλοδεμένη, καλοδουλεμένη, με ήχο λαμπρό, με χάλκινα εξαιρετικά, που δεν φοβούνται τις κορυφώσεις. Ένας αρχιμουσικός δεμένος εδώ και σχεδόν τέσσερις δεκαετίες μαζί της, που την ξέρει από την καλή και την ανάποδη. Ένα πολύ ενδιαφέρον πρόγραμμα γαλλικής μουσικής -Ραβέλ και Σεν-Σανς- όχι συνηθισμένο. Όλα ήρθαν και έδεσαν αρμονικά. Το αποτέλεσμα εξαιρετικό. Ο Ζούμπιν Μέετα -στα ογδόντα του πια- μπορεί να σκόνταψε στο σκαλοπάτι του πόντιουμ άμα τη εισόδω του αλλά στη συνέχεια κάλπασε διευθύνοντας την Φιλαρμονική Ορχήστρα του Ισραήλ από μνήμης και στα τρία έργα που είχε περιλάβει στο πρόγραμμα.\nΗ βραδιά άνοιξε με κρεσέντο: το υπέροχο «Βαλς» (πρώτη εκτέλεση 1920) του Μορίς Ραβέλ, μία σταδιακά κορυφούμενη μέχρι τον παροξυσμό συμφωνική περιδίνηση στο ρυθμό των ¾ που αποδομεί τους κλασικούς Στράους, πατέρα και υιούς, ταυτόχρονα αποθεώνοντάς τους, μία μουσική γραμμένη για να χορεύεται αλλά που τέλεια ακούγεται και σαν ανεξάρτητο «χορογραφικό» ποίημα το οποίο λίγο απέχει από τα συμφωνικά ποιήματα. Η εκτέλεση δόξασε το έργο.\nΤο «Βαλς» ακολούθησε -το πρώτο μέρος της συναυλίας στον Ραβέλ, και δη του χορού, ήταν αφιερωμένο- η Σουίτα του για ορχήστρα αρ. 2 (1913) από το μπαλέτο (1912) «Δάφνις και Χλόη». Η ορχήστρα, σε πλήρη ανάπτυξη, οδηγήθηκε και εδώ σε μία λαμπρή εκτέλεση -ίσως η καλύτερη στιγμή της βραδιάς- αποδίδοντας άψογα τόσο τις λεπτές αποχρώσεις όσο και τις κορυφώσεις.\nΣτο δεύτερο μέρος ο Μέετα άφησε πίσω τον εμπρεσιονισμό και (μας) ταξίδεψε στον ύστερο ρομαντισμό του Καμίγ Σεν-Σανς. Μέσα από την πολύπτυχη, αριστουργηματική Συμφωνία του αρ. 3 σε ντο ελάσσονα, έργο 78 (πρώτη εκτέλεση 1886), τη Συμφωνία «του Εκκλησιαστικού Οργάνου». Η Φιλαρμονική του Ισραήλ αγκάλιασε με αγάπη το έξοχο έργο, έπαιξε με χάρη αλλά και δύναμη και πάθος με τις παραλλαγές και μεταμορφώσεις του κύριου θέματος και ο μαέστρος έδεσε υπέροχα μαζί της τον ήχο του οργάνου του Μεγάρου, που τόσο σπάνια ηχεί, δίκαια προκαλώντας στο τέλος τον ενθουσιασμό του κοινού, στο οποίο πάντως ο αυστηρός Ζούμπιν Μέετα δεν χάρισε ούτε ένα ανκόρ.\nΦιλαρμονική Ορχήστρα του Ισραήλ, Μέγαρο Μουσικής Αθηνών/Αίθουσα «Χρήστος Λαμπράκης», 31 Ιανουαρίου 2016.


((i)) [Γιάννενα] Συγκέντρωση-Η πατριαρχία δεν πάει διακοπές\n27/08/2020 12:14 μμ.\nΑντιφασισμός / Αντιεθνικισμός / Αντιρατσισμός Εργατικά Ζητήματα φύλου και σεξουαλικής ταυτότητας Πορείες / Συγκεντρώσεις / Μικροφωνικές Πόλη - Δημόσιοι/Ελεύθεροι Χώροι\nΗ ΠΑΤΡΙΑΡΧΙΑ ΔΕΝ ΠΑΕΙ ΔΙΑΚΟΠΕΣ...\nΈφτασε επιτέλους το καλοκαίρι: η στιγμή που θα πάρουμε άδεια από τη δουλειά, για να πάμε να ξεχυθούμε ελεύθερα στις παραλίες χωρίς άγχη και σκοτούρες... Ή μήπως όχι; Πάμε να δούμε όμως τώρα τι συμβαίνει στην πραγματικότητα...“Χάστε γρήγορα και εύκολα κιλά”, “ πώς να αποκτήσετε το ιδανικό σώμα για παραλία”, “επιλέξτε το πιο μοδάτο μαγιό για να ευχαριστήσετε εσάς και το σύντροφο σας”, “με το νέο laser line και το μπικίνι τέλειο κορίτσια”.Αυτές είναι λίγες μόνο από τις διαφημίσεις που δέχεται κάθε γυναίκα καθημερινά με τον ερχομό της άνοιξης. Ο καπιταλισμός φροντίζει συνεχώς να μας υποδεικνύει ποια είναι τα σωστά πρότυπα ομορφιάς, που πρέπει να ακολουθούμε. Το σώμα μας γίνεται εμπόρευμα στο βωμό του χρήματος προκειμένου να πλουτίζουν επιχειρήσεις, διαφημιστικές, μαγαζιά. Παρά τα κυρίαρχα πρότυπα που θέλουν τη γυναίκα ψηλή, αδύνατη και γυμνασμένη, ο καπιταλισμός έχει αρχίσει να εκμεταλλεύεται κάθε είδους σώμα ακόμα και αυτά που θεωρούνται μη αποδεκτά και σε άλλες συνθήκες στιγματίζονται εντελώς. Πιο συγκεκριμένα, καπηλεύοντας το φεμινιστικό κίνημα δημιουργούνται ακόμη και τίτλοι σωμάτων –για παράδειγμα plus size - με σκοπό την ανάδειξη της δήθεν ευαισθησίας του κεφαλαίου, ενώ στην πραγματικότητα δεν τους καίγεται καρφάκι για τα χοντρά και στιγματισμένα σώματά μας. Παράλληλα είναι γνωστό, πώς ό,τι παράγεται από τις βιομηχανίες και πλασάρεται ως μια “νέα μόδα” για τις γυναίκες, σκοπεύει στην ικανοποίηση του ανδρικού βλέμματος με αποτέλεσμα το γυναικείο σώμα να αντικειμενοποιείται.\nΚι όταν έρχεται η στιγμή, που τελικά πηγαίνουμε στην παραλία, φορώντας - ή και όχι - το μαγιό που μας έχουν “προτείνει” οι μεγάλοι βιομήχανοι, ερχόμαστε αντιμέτωπες με έναν καταιγισμό επικριτικών σχολίων και παραβιαστικών βλεμμάτων, όποιο κι αν είναι, εν τέλει, το είδος σώματος που διαθέτουμε. Όσον αφορά τα μη κοινωνικά αποδεκτά σώματα, στιγματίζονται ως “χοντρά”, “άσχημα”, “καχεκτικά”, τα οποία δεν αξίζουν να βγουν στην παραλία, διότι χαλάνε την αισθητική του κοινωνικού συνόλου. Αντίθετα, όσα θεωρούνται αποδεκτά χρήζουν ιδιαίτερης προσοχής και θαυμασμού που συνοδεύεται από μια σειρά σφυριγμάτων και παρενοχλήσεων. Τους καλοκαιρινούς μήνες τόσο στην παραλία, όσο και στο δρόμο, τα σεξιστικά αστειάκια, το “γκρικ καμάκι”, οι παραβιαστικές συμπεριφορές και οι βιασμοί είναι γεγονός. Αναγνωρίζουμε ότι η ίδια ακριβώς συνθήκη ισχύει όλο το χρόνο, απλώς το καλοκαίρι το φαινόμενο είναι πιο έντονο και έκδηλο σε όλες του τις εκφάνσεις. Και όπως κάθε άλλη εποχή του χρόνου οι παρενοχλήσεις και οι βιασμοί αντιμετωπίζονται ως ευθύνη της γυναίκας. Σχόλια τύπου “τα ΄θελε και τα ΄παθε”, “κυκλοφορούσε γυμνή”, “ήταν πιωμένη” είναι πάντοτε καθημερινότητα για εμάς. Το γυναικείο σώμα ενοχοποιείται και δημιουργείται ο μύθος ότι αυτά που φοράμε ή δε φοράμε είναι η πραγματική αιτία για όλες τις παραβιαστικές συμπεριφορές που βιώνουμε και ουσιαστικά είναι αυτό που μας αξίζει. Ταυτόχρονα υπάρχει η αντίληψη πως το καλοκαίρι τα πράγματα είναι πιο“χαλαρά”, γι’ αυτό οι βιασμοί είναι πιο συχνοί. Και φυσικά ούτε λόγος για την πράξη του άνδρα, για την πατριαρχική κοινωνία στην οποία μεγάλωσε και μέσα της καλλιέργησε την αντίληψη περί ανωτερότητας και επιβολής του εις βάρος της γυναίκας. Ως συνέπεια αυτού έρχεται η συγκάλυψη του βιαστή από την τοπική κοινωνία αν και εφόσον πρόκειται για Έλληνα. Αν μιλάμε για αλλοδαπό ή μετανάστη θύτη η ιστορία παρουσιάζεται πολύ διαφορετικά με τη θυματοποίηση της γυναίκας και την προσβολή της τιμής της να βγαίνει μπροστά, όχι τόσο για φεμινιστικούς λόγους, αλλά για να ανοίξει το δρόμο για ρατσιστικά σχόλια και πογκρόμ.\nΑπό την άλλη, η βιομηχανία του τουρισμού είναι και αυτή συνένοχη για τους βιασμούς και τις παρενοχλήσεις εις βάρος των γυναικών, καθώς καλλιεργεί το μύθο του greek lover, του έλληνα εραστή που είναι πάντα εκεί για να χαρίσει μια αξέχαστη καλοκαιρινή εμπειρία στην Ελλάδα. Σε συνδυασμό με τις μπόμπες που σερβίρουν στα μαγαζιά, τη χαλαρή ατμόσφαιρα και την έντονη μουσική δημιουργείται η ιδανική συνθήκη για να εκμεταλλευτούν, χωρίς ενδοιασμό, όποια γυναίκα βρεθεί στο στόχαστρο τους. Δεν ξεχνάμε τη νάρκωση και το βιασμό της Julie Crowe από παρέα αγοριών στη Ζάκυνθο, η οποία αυτοκτόνησε λίγους μήνες μετά το συμβάν..Η κουλτούρα του βιασμού δε φανερώνεται μόνο στα πολύ τουριστικά μέρη (π.χ Μάλια Κρήτης, Κάβος Κέρκυρας), όπου η ελληνική τουριστική βιομηχανία παράγει πολλαπλούς βιασμούς, αλλά και στα “εναλλακτικά” μέρη, που υποτίθεται νιώθουμε πιο ελεύθερες να απολαύσουμε τις διακοπές μας. Αντιθέτως, εισβάλλουν στις σκηνές μας, αυνανίζονται μπροστά μας, μας παρενοχλούν! Η πατριαρχία είναι πάλι εκεί και δεν πηγαίνει διακοπές...\nΗ βιομηχανία του τουρισμού προωθεί το γυναικείο σώμα ως εμπόρευμα με σκοπό την ενίσχυση του κεφαλαίου. Τα παραβιαστικά βλέμματα του πελάτη, αλλά και τα σεξιστικά σχόλια - δήθεν ως κοπλιμέντα- προς τις σερβιτόρες πάνε κι έρχονται και οποιαδήποτε αντίδραση μας, απειλεί τη θέση και το μεροκάματό μας. Επίσης δεν είναι ένα και δύο τα περιστατικά υπαλλήλων που βιάζονται από τα ίδια τους τα αφεντικά, καθώς τα ''χαπάκια βιασμού'' πέφτουν βροχή στα ποτά των σερβιτόρων.Αμήχανα στέκεται μπροστά μας η αφομοίωση των φεμινιστικών αγώνων από πλευρά κράτους και κεφαλαίου. Οι δεκαετίες αγώνων για την απελευθέρωση του σώματος και γενικότερα τη γυναικεία χειραφέτηση έχουν χαθεί και λειτουργούν προς όφελος του καπιταλισμού, καθώς το γυναικείο σώμα εμπορευματοποιείται και με αυτό τον τρόπο αποτελεί άλλη μια καταπίεση στα κορμιά μας. Είναι γνωστή τακτική η αφομοίωση των αγώνων και έχει ως στόχο να αποτρέπει τη ριζοσπαστικοποίηση του κινήματος και να αποπολιτικοποιεί τους γυναικείους αγώνες.\nΕμείς από τη μεριά μας ως γυναίκες που βιώνουμε την έμφυλη και ταξική εκμετάλλευση, επιδιώκουμε και προτείνουμε τη συλλογικοποίηση και την οργάνωσή μας ενάντια σε πατριαρχία, κράτη και αφεντικά.\nΕΙΜΑΣΤΕ ΧΟΝΤΡΕΣ, ΔΕ ΧΑΝΟΥΜΕ ΚΙΛΑ, ΤΡΩΜΕ ΣΕΞΙΣΤΕΣ, ΤΡΩΜΕ ΑΦΕΝΤΙΚΑ\nΓΥΝΑΙΚΕΣ ΜΕ ΤΑ Ο(Π)ΛΑ ΜΑΣ\nΚΑΛΟΚΑΙΡΙ ΣΗΜΑΙΝΕΙ ΚΟΥΛΤΟΥΡΑ ΤΟΥ ΒΙΑΣΜΟΥ ΣΤΗΝ ΠΙΟ ΕΚΔΗΛΗ ΜΟΡΦΗ ΤΗΣ\nΣΕ ΔΡΟΜΟΥΣ ΚΑΙ ΣΕ ΠΛΑΖ ΘΕΛΟΥΜΕ ΝΑ ΕΙΜΑΣΤΕ ΕΛΕΥΘΕΡΕΣ ΚΑΙ ΟΧΙ ΓΕΝΝΑΙΕΣ\nΜΙΚΡΟΦΩΝΙΚΗ ΤΡΙΤΗ 1/09 19:00 ΣΤΟ ΚΟΥΡΜΑΝΙΟ\nΠατριαρχία συγκέντρωση Γιάννενα


23/08/18 • 18:58 | UPD 23/08/18 • 18:58\nΛίγο το ατιμέλητο μαλλί της, λίγο το τόσο απλό σκηνικό της φύσης, δεν γίνεται να μην παρομοιάσει κανείς την Ελένη Βαΐτσου με μια Εύα που κάθεται γυμνή στη δική της Εδέμ.\nΕίναι από τα πιο προσγειωμένα και ωραία τυπάκια της ελληνικής σόουμπιζ. Αν και δεν θα ήθελε με τίποτα να την ακολουθεί αυτός ο περίγυρος. Η Ελένη Βαΐτσου κατάφερε να κρατηθεί ακέραιη και αληθινή μέσα σε αυτόν τον χώρο και αυτό την κάνει ακόμα πιο αγαπητή στο κοινό. Γι΄αυτό και δεν μπορείς να περιβάλλεις με κλισεδιές και ευτελισμούς τη φωτογραφία που ανάρτησε χθες στο Instagram.\nΚρίνοντας από τις αναρτήσεις της το φετινό καλοκαίρι, η ηθοποιός αναζήτησε την περιπέτεια και κάπως πιο μοναχικές διακοπές. Πήγε στη Λήμνο, έκανε extreme sports, το έζησε έντονα. Γύρισε από κει και αυτές τις μέρες είναι στο Ρέθυμνο. Κι εκεί αναζητά την απομόνωση.\nΚι αφού την βρίσκει, γιατί να μην το ζήσει ως το τέρμα; Οπότε έβγαλε εντελώς το μαγιό της, έκατσε στην αμμουδιά και έκανε την ηλιοθεραπεία της. Λίγο το ατιμέλητο μαλλί της, λίγο το τόσο απλό σκηνικό της φύσης, δεν γίνεται να μην παρομοιάσει κανείς την Ελένη Βαΐτσου με μια Εύα που κάθεται γυμνή στη δική της Εδέμ.\nΒλέποντας αυτή την εικόνα ένα είναι το σίγουρο. Καμία πονηρή σκέψη δεν γεννάται. Το αντίθετο. Μια γαλήνια απόλαυση είναι αυτό που προκαλεί η Βαΐτσου. Κι όχι μόνο σε αυτή τη φωτογραφία της.\nΕκτακτο: Σοκ στο Αίγιο: Αυτοκίνητο σκότωσε γιαγιά και εγγονάκι – Βούτηξε στην θάλασσα για να ξεφύγει ο οδηγός


Συνάντηση Γ. Παπαναστασίου με Εργαζόμενους του Ξενώνα Φιλοξενίας ΓυναικώνOnairnews – Ειδήσεις – νέα από την Δυτική Ελλάδα | Onairnews - Ειδήσεις - νέα από την Δυτική Ελλάδα\nHome ΔΥΤΙΚΗ ΕΛΛΑΔΑ ΑΓΡΙΝΙΟ Συνάντηση Γ. Παπαναστασίου με Εργαζόμενους του Ξενώνα Φιλοξενίας Γυναικών\nΜε τους εργαζόμενους στον Ξενώνα Φιλοξενίας Κακοποιημένων Γυναικών συναντήθηκε ο Δήμαρχος Αγρινίου Γιώργος Παπαναστασίου προκειμένου να τους συγχαρεί για το τιμητικό βραβείο το οποίο τους απένειμε πρόσφατα η ΠΑΝΣΥ για το έργο και την κοινωνική προσφορά τους.\nΟ Ξενώνας Φιλοξενίας Γυναικών έχει ήδη συμπληρώσει 5 χρόνια λειτουργίας και έχει διαχειριστεί 200 αιτήματα. Μέχρι σήμερα έχουν φιλοξενηθεί στους χώρους του 150 γυναίκες με παιδιά ενώ το επιστημονικό προσωπικό έχει παράσχει 600 συνεδρίες συμβουλευτικής στήριξης.\nΟ Γιώργος Παπαναστασίου συνεχάρη τα στελέχη και τόνισε ότι η συγκεκριμένη δομή αποτελεί ασφαλές καταφύγιο για πολλές ευάλωτες γυναίκες και τα παιδιά τους: “ Στα χρόνια που προσφέρετε τις υπηρεσίες σας πολλές γυναίκες κατάφεραν να κάνουν μια καινούργια αρχή. Είδαν τις πληγές τους να επουλώνονται και να κάνουν ένα νέο ξεκίνημα. Θύματα έμφυλης βίας αλλά και ταξικών διακρίσεων, γυναίκες άστεγες, πρόσφυγες, οικονομικές μετανάστριες βρήκαν μια φιλόξενη στέγη και στήριξη για το μέλλον τους. Ο ξενώνας αποτέλεσε το καταφύγιο αλλά και τη βάση για το νέο ξεκίνημα αυτών των γυναικών αλλά και όλων εκείνων που βιώνουν αντίστοιχες καταστάσεις. Προσωπικά, όπως και ο αρμόδιος Αντιδήμαρχος Κώστας Καλαντζής, θέλουμε να σας συγχαρούμε για την προσπάθεια σας. Εύχομαι δύναμη για τη συνέχεια του έργου σας¨.\nTags: Ξενώνα Φιλοξενίας Γυναικών


Καλαμάκια μπαμπού Σετ 4τεμ. με βουρτσάκι (BABU) τιμή 8.25€ - Βιολογικά Προϊόντα - Διάφορα\nΑρχική Σελίδα/ΟΙΚΙΑΚΑ ΕΙΔΗ/Διάφορα/Καλαμάκια μπαμπού Σετ 4τεμ. με βουρτσάκι (BABU)\nΚαλαμάκια μπαμπού Σετ 4τεμ. με βουρτσάκι (BABU)\nΚΩΔΙΚΟΣ (SKU): ΒΑΒ008\nΣετ από 4 μπαμπού επαναχρησιμοποιούμενα καλαμάκια με 1 βούρτσα καθαρισμού και ένα σακουλάκι ταξιδιού για την αποθήκευσή τους.\nΤο μπαμπού, ως φυσικό αντιβακτηριακό υλικό, εμποδίζει τον πολλαπλασιασμό επιβλαβών βακτηρίων. Είναι επίσης ένα μη πορώδες υλικό που εμποδίζει τη μόλυνση από μύκητες και μικρόβια.\nΤα καλαμάκια Babu είναι φιλικά προς το περιβάλλον.\nΤα καλαμάκια από μπαμπού (ένα αυτοσυντηρούμενο και βιοδιασπώμενο υλικό), αποτελούν την ιδανική εναλλακτική λύση για τα παραδοσιακά πλαστικά καλαμάκια. Τα πλαστικά καλαμάκια χρησιμοποιούνται κατά μέσο όρο 2 λεπτά και χρειάζονται 400 χρόνια για να αποσυντεθούν. Αυτό σημαίνει ότι περισσότερες από δέκα γενιές ζωντανά όντα, θα ζουν παρέα με αυτό το κομμάτι πλαστικού που πετάξαμε εμείς στα σκουπίδια σήμερα.\nΤέτοιου είδους μικρές αλλαγές στην καταναλωτική μας συμπεριφορά, έχουν τεράστιο αντίκτυπο στο περιβάλλον. Εξασφαλίζουν επίσης ένα καλύτερο μέλλον για τις μελλοντικές γενιές.\nΤα καλαμάκια Babu πρέπει πάντα να πλένονται στο χέρι και με την ειδική βούρτσα καθαρισμού που τα συνοδεύουν, να απομακρύνεται τυχόν ακαθαρσίες. Μετά το πλύσιμο αφήστε τα σε ξηρό μέρος για να στεγνώσουν. Επίσης πλύντε τα πριν τα χρησιμοποιήσετε.


"Φιλοξενούμενος" ο Έλληνας που έφερε με αποδείξεις 308 εκατ. ευρώ στην Ελλάδα, την ώρα που οι "Ελληναράδες" έβγαζαν έξω τα κλεμμένα!!!\nΟ Ιβάν Σαββίδης με τη σημαία της Δημοκρατίας του Πόντου, στην Εύξεινο Λέσχη Θεσσαλονίκης, της οποίας έχει αναλάβει πλήρως τα έξοδα για την ψηφιοποίηση του Ιστορικού Αρχείου, καθώς και τις εκδόσεις και τις υποτροφίες για τη σπουδή, την ανάδειξη και τη χρήση αυτού του Αρχείου.\nΤουλάχιστον χυδαία είναι η απάντηση των κύκλων του Ολυμπιακού για τα λεγόμενα του Ιβάν Σαββίδη μετά το τέλος της συνεδρίασης των ιδιοκτητών των ομάδων της Superleague.\n«Δεν θα ασχοληθούμε με τις γραφικότητες ενός κλόουν που είναι φιλοξενούμενος στη χώρα μας», αναφέρει διαρροή από την ΠΑΕ Ολυμπιακός, ενώ σε σχέση με το Δ.Σ. της λίγκας, τονίστηκαν τα εξής: «Δεν πάρθηκε καμία απόφαση. Όποια πρόταση έχουν οι ομάδες να την κάνουν στο Δ.Σ. της Λίγκας. Σε αυτή τη συνάντηση καθένας έβαζε το δικό του ζήτημα και δεν υπήρξε γόνιμος διάλογος. Ο Ολυμπιακός αντιμετωπίζει με σοβαρότητα το ποδόσφαιρο και τα θέματα τα λύνει θεσμικά. Δεν τα λήγει σε συζητήσεις που θυμίζεις τσίρκο».\nΟ Ιβάν Σαββίδης μίλησε στα ΜΜΕ μετά από το τέλος της σύσκεψης των ιδιοκτητών των ΠΑΕ της Super League, μιλώντας σε έντονο ύφος σχετικά με τη συζήτηση γύρω από την καταγωγή του.\n"Είμαι περήφανος Πόντιος, πλέον θα λέω ότι είμαι Ρωσοπόντιος", τόνισε μεταξύ άλλων ο μεγαλομέτοχος της ΠΑΕ ΠΑΟΚ, ο οποίος υποστήριξε ότι έχει δώσει 308.000.000 ευρώ στο ελληνικό κράτος.\nΕπανέλαβε, δε, ότι ο ΠΑΟΚ δεν πρόκειται να επιστρέψει στο Κύπελλο Ελλάδας, διαχωρίζοντας τη θέση του από εκείνη του Δημήτρη Μελισσανίδη σχετικά με τη διακοπή, ζητώντας ταυτόχρονα και τη διακοπή του πρωταθλήματος.\nΟι δηλώσεις Σαββίδη μετά από τη σύσκεψη\n"Δεν μπορώ να πω ότι είμαι ικανοποιημένος από τη συνάντηση. Βέβαια, χρειάζονται κι αυτές κι ας είναι χάσιμο χρόνου. Τουλάχιστον οι επόμενες μπορεί να είναι πιο ουσιαστικές. Μιλήσαμε πολλοί, αντιλαμβανόμενοι ότι δεν θα υπάρχει αποτέλεσμα.\nΓια τη στάση του\n"Χρειαζόμαστε ποιοτικό και καθαρό ποδόσφαιρο. Πρέπει να καταλάβουμε ότι η διαφθορά και η κακή διαιτησία προκαλούν τη βία στα γήπεδα. Εγώ ανακοίνωσα στους εκπροσώπους μέσα στην αίθουσα τη θέση μου και θέλω να πω ότι είναι απίθανο να αλλάξω τη θέση μου".\nΓια τη συζήτηση για την καταγωγή του\n"Είμαι προσβεβλημένος! Δυστυχώς με χαρακτήρισαν φιλοξενούμενο που τον φροντίζουν! Αυτό με οδηγεί να σκεφτώ ξανά κάποια πράγματα. Ποια θα είναι η απόφαση που θα καταλήξω, δεν ξέρω. Στα τέσσερα χρόνια στον ΠΑΟΚ έχω κάνει πολλά περισσότερα από άλλους, σε όλη τους τη ζωή. Έχω δώσει στα ταμεία του κράτους 308.000.000 ευρώ και απαιτώ σεβασμό. Δεν μπορεί κάποιος να αφαιρεί τα χρήματά μου! Είμαι έτοιμος για όλα! Δεν αλλάζω τη θέση μου! Ακόμα κι αν η Τούμπα κλείσει τις πόρτες σε μένα, εγώ θα επιμείνω στη θέση μου. Δεν έχω κάνει κάτι για το οποίο θα μπορούσα να ντρέπομαι. Το κράτος έχει έναν απόλυτα σωστό επενδυτή, αλλά φαίνεται πως πρέπει να το σκεφτώ ξανά".\nΓια τη στάση της κυβέρνησης\nΣε κάθε περίπτωση μιλάμε για τη δική μου τιμή και την τιμή του ΠΑΟΚ. Υποστηρίζω την κυβέρνηση που ματαίωσε το κύπελλο και είμαι υπέρ της διακοπής του πρωταθλήματος. Δεν ξέρω ποιο θα είναι το αποτέλεσμα. Εγώ απαίτησα μέσα να υποστηρίξουν αυτή την ιδέα. Το πρόβλημα της βίας είναι πρόβλημα του κράτους. Πρέπει να επιληφθεί το κράτος. Όπως παλεύουν για την τρομοκρατία, έτσι πρέπει να παλεύουν για τη βία. Πληρώνουμε τους διαιτητές για να μας κοροϊδεύουν;"\nΓια τον διαιτητή του ΠΑΟΚ - Ολυμπιακός, Ανδρέα Παππά\n"Διαιτητές σαν τον Παππά πρέπει να αποβληθούν ισόβια. Μόνο έτσι θα επιστρέψει η εμπιστοσύνη του κόσμου. Δεν υποστηρίζω τα επεισόδια, είμαι εναντίον της βίας. Το είπα και μέσα. Αλλά οι ενέργειες του Παππά προκάλεσαν τη βία. Ήμασταν τυχεροί που δεν σκοτώθηκαν άνθρωποι ή που δεν έμειναν ανάπηροι. Τι περιμένουμε; Να σκοτωθεί κάποιος; Γι' αυτό τέτοιοι διαιτητές δεν πρέπει να βγαίνουν στα γήπεδα. Επαναλαμβάνω πως οι ενέργειες των φιλάθλων μας δεν ήταν σωστές. Αν το παιχνίδι είχε διακοπεί τη στιγμή που έπρεπε, δηλαδή όταν δέχθηκε το μπουκάλι ο κ.Σίλβα, εμείς θα το δεχόμασταν και θα κάναμε ό,τι χρειαζόταν να το διορθώσουμε.\nΓια το ενδεχόμενο επιστροφής του ΠΑΟΚ στο κύπελλο\n"Όλοι θέλουμε ένα καθαρό ποδόσφαιρο. Να γυρίσει ο κόσμος στα γήπεδα. Ας ενωθούμε και ας βάλουμε ένα τέλος σε όλο αυτό. Το ξεκαθαρίσαμε. Δεν πάμε στη ρεβάνς ακόμα κι αν γίνει το κύπελλο. Πιθανότατα εκείνη την ημέρα θα δώσουμε φιλικό παιχνίδι και τα έσοδα θα τα χρησιμοποιήσουμε για μια ασφαλή Τούμπα. Θα δημιουργήσουμε το σωματείο 'Ασφαλής Τούμπα' και το 10% από κάθε εισιτήριο, συν τα δικά μου χρήματα, θα πηγαίνουν εκεί. Για να φτιάξουμε μια ασφαλή Τούμπα, να εξασφαλίσουμε ασφάλεια και σε άλλα γήπεδα που δεν έχουν τη δυνατότητα να το κάνουν. Η Τούμπα είναι ιερό μέρος".\nΕτικέτες Ελληνική Αθλιότητα, Πατριώτες


Παγκόσμια ημέρα της γυναίκας 2015 | Justina.gr\nΠαγκόσμια ημέρα της γυναίκας σήμερα, 8 Μαρτίου 2015. Χρόνια πολλά σε όλες μας τις αναγνώστριες, αλλά και σ’ όλες εκείνες τις γυναίκες του κόσμου που βίωσαν ή βιώνουν ακόμα τον παραλογισμό της ανισότητας, της θρησκοληψίας και της βίας. Δυστυχώς, αν και η ανθρωπότητα έχει κάνει άλματα σε άλλους τομείς, αποδεικνύεται ανίκανη να προασπίσει τα δικαιώματα των γυναικών για παιδεία, ίσες ευκαιρίες στην εργασία, πνευματική και φυσική ελευθερία. Το πρόβλημα μάλιστα δεν εντοπίζεται μόνο σε αναπτυσσόμενες χώρες, αλλά και δίπλα μας. Στη φετινή βραδιά απονομής των βραβείων Όσκαρ καταγγέλθηκε διακριτική μεταχείριση κατά των γυναικών ως προς τις απολαβές τους στη «Show Biz». Η φράση «pay gap» μπήκε στο λεξιλόγιό μας και αφορά, όχι τη φτωχή και εμποτισμένη από την παράδοση και τις προκαταλήψεις Ανατολή, αλλά την «πολιτισμένη», «φιλελεύθερη» και «πρωτοπόρα» Δύση. Άρα, ισότητα των φύλων δεν υπάρχει ακόμα πουθενά στον κόσμο. Δε χρειάζεται να κάνουμε ειδική αναφορά στην κωμικοτραγική Ελλάδα.\nΟι φετινές κινήσεις του Ευρωπαϊκού Κοινοβουλίου με αφορμή την παγκόσμια ημέρα της γυναίκας περιστρέφονται γύρω από το ζήτημα της πρόσβασης των γυναικών στην εκπαίδευση. Επειδή πιστεύουμε στα οφέλη της γνώσης, με κυριότερο αυτό του αυτοκαθορισμού, επικροτούμε τις κινήσεις αυτές και ελπίζουμε ότι στο μέλλον θα υπάρξουν λιγότερα κορίτσια αποκλειόμενα από τη μάθηση και καθηλωμένα στον αναλφαβητισμό, το σκοταδισμό, την πολιτική και θρησκευτική προπαγάνδα.\nΤο επετειακό doodle της Google μας υπενθυμίζει για τι είμαστε ικανές 😉


Τραγωδία! Κροκόδειλος κατασπάραξε δημοσιογράφο των Financial Times\nΒρίσκεστε εδώ:Αρχική»Blog View»Κόσμος»Τραγωδία! Κροκόδειλος κατασπάραξε δημοσιογράφο των Financial Times\nBy freegossip στο άρθρο\t 15 Σεπτεμβρίου 2017 : 6:22 μμ Κόσμος\nΦριχτό θάνατο βρήκε ο 24χρονος δημοσιογράφος Paul McClean των Financial Times. Τον κατασπάραξε κροκόδειλος ενώ έπλενε τα χέρια του σε λίμνη στη Σρι Λάνκα.\nΟ Paul McClean αποφάσισε να ξεπλύνει τα χέρια του σε λίμνη στη Σρι Λάνκα κατά τη διάρκεια διακοπών με φίλους. Ξαφνικά ένας κροκόδειλος πετάχτηκε μέσα από το νερό, του επιτέθηκε και τον κατασπάραξε.\nΟ άτυχος δημοσιογράφος, σύμφωνα με μαρτυρίες, κουνούσε τα χέρια του στον αέρα ενώ του είχε επιτεθεί ο κροκόδειλος. Λίγο αργότερα εξαφανίστηκε στα νερά της λίμνης Crocodile Rock που βρίσκεται κοντά σε δημοφιλή παραλία για σέρφινγκ.\nΗ λίμνη στη Σρι Λάνκα όπου πέθανε ο δημοσιογράφος\nΤο πτώμα του, όπως ανακοίνωσαν οι αρχές της Σρι Λάνκα, ανασύρθηκε μια μέρα μετά την επίθεση. Δύτες τον εντόπισαν, καλυμμένο με λάσπες στο βυθό της λίμνης. Όπως δήλωσαν οι Αρχές:, «Το σώμα του άτυχου άνδρα είχε έξι με επτά πληγές στο δεξί του πόδι ενώ βρέθηκε κολλημένος στις λάσπες».\nΟ Paul McClean είχε αποφοιτήσει από το πανεπιστήμιο της Οξφόδρης το 2015 και αμέσως βρήκε δουλειά στους Financial Times.\nΣυνάδελφός του δήλωσε πως είναι όλοι σοκαρισμένοι από τον θάνατό του. «Ήταν ένα σπουδαίο παιδί, φίλαθλος της Everton και λαμπρός νέος. Είναι απόλυτη τραγωδία».\nΟ Paul McClean σε ρεπορτάζ για τους FT στο Λονδίνο\nΠροηγούμενο ΆρθροΔιάσημη ηθοποιός έριξε την πανάκριβη Porsche της σε χαντάκι – Νοσηλεύεται στο νοσοκομείο\nΕπόμενο Άρθρο George Clooney: «Ξαφνικά ήρθαν στη ζωή μου αυτά τα δύο ζιζάνια που με κάνουν να γελάω κάθε μέρα»\nΕΛΕΑΝΑ στο άρθρο 15 Σεπτεμβρίου 2017 8:30 μμ


Κυβέρνηση Μητσοτάκη / Πάει η Ικαρία | Αυγή\nΣτον κυβερνητικό σχεδιασμό τα περιφερειακά νοσοκομεία περισσεύουν. Αυτό της Ικαρίας θα μετατραπεί σε Κέντρο Υγείας\nΜε ελλείψεις βαδίζει το νοσοκομείο Ικαρίας και η κατάσταση αναμένεται να γίνει χειρότερη στο άμεσο μέλλον. Τέλη Ιουλίου συνταξιοδοτείται ο μοναδικός αναισθησιολόγος, οπότε δεν θα γίνονται χειρουργεία στο νοσοκομείο. Έτσι η δευτεροβάθμια περίθαλψη παύει να έχει αυτό τον ρόλο και μετατρέπεται de facto σε Κέντρο Υγείας.\nΆλλωστε, πρόσφατα έφυγε ο δεύτερος καρδιολόγος, καθώς μετά από δύο μήνες πήρε απόσπαση για τη Σάμο. Επίσης, το νοσοκομείο έμεινε με έναν παθολόγο, καθώς, αφού απέκτησε δεύτερο μετά από χρόνια, έπειτα από δέκα ημέρες τον είδε να αποσπάται στη Σύμη. Υποδομές; Υπάρχει αξονικός τομογράφος, αλλά δεν υπάρχει διαγνώστης ακτινολόγος, οπότε είναι άχρηστος. Επί ΣΥΡΙΖΑ είχε γίνει προσπάθεια να στηθεί Μονάδα Τεχνητού Νεφρού, κάτι που θα βοηθούσε τόσο τους νεφροπαθείς του νησιού όσο και τον τουρισμό.\nΣτον κυβερνητικό σχεδιασμό τα περιφερειακά νοσοκομεία περισσεύουν. Αυτό της Ικαρίας θα μετατραπεί σε Κέντρο Υγείας, μέσω της ενίσχυσης του νοσοκομείου της Σάμου.\nΑν ο πρωθυπουργός, στην πρόσφατη επίσκεψή του στην Ικαρία, είχε φροντίσει να δει τις αδυναμίες του νοσοκομείου -αντί να συμμετέχει σε... κορωνογεύματα-, ίσως είχε προνοήσει να θωρακίσει το νοσοκομείο. Αλλά το πιθανότερο είναι να άνοιγε περαιτέρω η όρεξη...


Γ.Δ. Αναγνώστου | Μια ανοιχτή επιστολή για τον Κορωνοϊό και τις θεωρίες συνωμοσιολογίας - Kalimera Arkadia\nΓ.Δ. Αναγνώστου | Μια ανοιχτή επιστολή για τον Κορωνοϊό και τις θεωρίες συνωμοσιολογίας\nΣάββατο, 28 Μαρτίου 2020 11:21\nΤρίπολη Παρασκευή 27. ΙΙΙ. 2020\nΛυπάμαι που επανέρχομαι τόσο σύντομα. Σήμερα πρωί, τρείς φίλοι, τρεις διαφορετικοί φίλοι και άγνωστο πόσοι ακόμη ελλοχεύουν,στο messenger και στο τηλέφωνο, με βομβάρδισαν με απίστευτες θεωρίες συνωμοσίας που αφορούσαν την εμφάνιση, τη διασπορά και τη θανατηφόρο κατάληξή του Κοροναϊού. Αυτό που συνέβει σε μένα δεν ήταν ούτε κακό ούτε επικίνδυνο. Εννοώ, το να ακούω όλες αυτές τις πολυπλόκαμες σκέψεις δίχως αρχή και τέλος. Κακή κι επικίνδυνη είναι η διασπορά αυτής της νοοτροπίας. Νοοτροπίας-στάση ζωής ανθρώπων ελλειπτικών. Αυτό που έζησα θυμίζει τις δεισιδαιμονίες, τις προκαταλήψεις του Αρχαίου κόσμου έως και τον Μεσαίωνα. Ανθρώπων που ο Διαφωτισμός είναι για αυτούς κάτι που μόλις-σαν λέξη-τίτλο-κάποιου κεφαλαίου στην Παγκόσμια Ιστορία της Ανθρωπότητας και τίποτε περισσότερο. Απόψεις φαιδρές και ανυπόστατες που γίνονται επικίνδυνες και δημιουργούν αναχώματα στη μάχη της Ανθρωπότητας εναντίον του COVID 19. Αναπαράγουν τη διασπορά ηλιθιοτήτων που ενέχουν τη δύναμη να γίνουν μη αναστρέψιμα επικίνδυνες. Το φαινόμενο της εξαιρετικά άμεσης εξάπλωσης, σε ολόκληρο τον πλανήτη, του ιού COVID 19 μας ξεπερνά.\nΜας καθηλώνει. Είναι ίσως απίστευτο ακόμη αλλά είναι εδώ, δίπλα μας, ίσως, κιόλας, μέσα μας. Συμβαίνει όμως. Και συμβαίνει σε κάθε γωνιά του πλανήτη. Ιστορικά βεβαιωμένο είναι το γεγονός ότι ο άνθρωπος απέδιδε φαινόμενα σε Υπερκόσμιες δυνάμεις και τώρα σε πανίσχυρες κυβερνήσεις που σχεδιάζουν τον αφανισμό μας σε γραφεία σκοτεινά προστατευμένα με βελούδινες βαριές κουρτίνες. Ας μη ξορκίζουμε το κακό. Φτάνει να το πολεμήσουμε. Ακόμη και όταν, εδώ και είκοσι χρόνια, η Τεχνολογία έπλασε το Νέο Άνθρωπο, κατ’εικόνα και ομοίωσή της, τον απομόνωσε, τον κάρφωσε μπροστά σε μια οθόνη, τον αλλοτρίωσε, δεν αντέδρασε σχεδόν κανείς. Το ίδιο χρονικό διάστημα όπου η ίδια Τεχνολογία εφευρίσκει, παράγει και με μόνο σκοπό οικονομικά οφέλη. Όλα αυτά τα είκοσι χρόνια-από το 2000 δηλαδή ως σήμερα-μας βόλεψαν, μας έμαθαν να γίνουμε όλο και καλύτεροι καταναλωτές, και τώρα θέλουν να μας αποδεκατίσουν με τον Κοροναϊό (!). Ο σύγχρονος άνθρωπος που τώρα αγωνίζεται να αποκόψει τη σκιά του σαν να είναι από χαρτί. Τότε κλείστηκε ο καθένας στο κουκούλι του. Τώρα στο σπίτι του. Μα πρέπει πάντα-τώρα-να φταίει κάποιος άλλος. Δεν αρκούσε να είμαστε ημίθεοι. Δεν αρκεί τώρα να είμαστε Θεοί. Όσοι λοιπόν κάνουν αντάρτικο, δίχως όπλα, όσοι αμφιβάλλουν, όσοι για άλλη μια φορά ανακάλυψαν την Αμερική, ας αφήσουν τους υπόλοιπους να ζήσουν την τραγωδία της Ανθρωπότητας και να διαχειριστούν –ένας κάθε φορά- το μέλλον τους, ακόμη κι αν δε θα είναι εκεί, κάποτε, για να το ζήσουν.\nΟι άνθρωποι είμαστε ευάλωτοι.\nΑν δεν το νιώθαμε, τώρα το βιώνουμε.\nΗ ανθρώπινη σκέψη είναι Αθάνατη.\nΣεβασμός-Ήθος και Συνείδηση\nΥΓ: Η Ιταλία Υπάρχει και οι Ιταλοί δεν είναι Ηθοποιοί


Tα πιο απλά tips για να συνεφέρεις το σπίτι σου μετά το χθεσινό σουαρέ - Queen.gr\nTα πιο απλά tips για να συνεφέρεις το σπίτι σου μετά το χθεσινό σουαρέ\nΧριστούγεννα χθες και το σπίτι σου γέμισε με φίλους, συγγενείς και ίσως… παιδιά. Χορέψατε, φάγατε, τραγουδήσατε, ξαναφάγατε, είπατε τα αστειάκια σας και το σημερινό πρωινό σε βρίσκει κουκουλωμένη στον καναπέ με ένα σπίτι… αχούρι.\nΚαι τώρα τι κάνεις; Πώς το επαναφέρεις χωρίς όμως να καταναλώσεις και ιδιαίτερη ενέργεια; Γιατί, ποια έχει κουράγιο τέτοιες μέρες για δουλειές; Ουδεμία.\nΑρχικά, άνοιξε τα παράθυρα (ναι όσο κρύο και αν κάνει) και άφησε για 10 λεπτά τουλάχιστον τους χώρους του σπιτιού σου να αεριστούν. Μυρίζει ακόμα τσιγαρίλα, ας μην κρυβόμαστε.\nΈπειτα, τοποθέτησε στο πλυντήριο όλα τα άπλυτα ποτήρια και πιάτα και όσο το περιμένεις να τελειώσει, ρίξε όλα τα σκουπίδια μέσα σε μαύρες σακούλες (αυτές των σκουπιδιών) και οδηγήσου προς τον κάδο. Ώρα να πάρεις και εσύ λίγο τον αέρα σου.\nBonus tip: Την επόμενη φορά σκέψου σοβαρά την επιλογή των πλαστικών πιάτων και ποτηριών.\nΤέλος, βάλε στο on την ηλεκτρική σκούπα (επέμενε αρκετά πάνω στα χαλιά) και μην προσπεράσεις το σφουγγάρισμα. Εντάξει, αν ακόμα αντέχεις, με ένα απλό πανάκι καθάρισε τις ξύλινες επιφάνειες της κουζίνας και των τραπεζιών.\nΤόσο απλά και μέσα σε 20 λεπτά (περίπου) το σπίτι σου θα ξαναβρεί τη χαμένη του αίγλη. Πότε είπαμε πως είναι το επόμενο πάρτι;\nΠΩΣ ΘΑ ΚΑΘΑΡΙΣΩ


Tags: Αγωγός, ΔΕΥΑΤ, χρήση\nΠαραδίδεται ο νέος αγωγός ύδρευσης στον προφήτη Ηλία\nΤην ερχόμενη εβδομάδα παραδίδεται προς χρήση για τους τρικαλινούς ο νέος αγωγός ύδρευσης στον προφήτη Ηλία. Πρόκειται για έργο που έχει τον τίτλο «Ολοκλήρωση αντικατάστασης καταθλιπτικού αγωγού 2Φ400 με χαλύβδινο Φ600» με προϋπολογισμό 194.000 ευρώ από χρήματα της ΔΕΥΑΤ. Αυτό το έργο επισκέφθηκε την Τρίτη ο νέος πρόεδρος τηςς ΔΕΥΑΤ κ. Τάκης Παζαΐτης, προκειμένου να δει την κατάσταση και την πρόοδο των εργασιών. Όπως διαβεβαίωσε η εταιρεία που το υλοποιεί, έχουν ήδη ολοκληρωθεί όλες οι εργασίες, που προέβλεπαν αντικατάσταση του τελευταίου μέρους των παλαιών καταθλιπτικών αγωγών με νέους, χαλύβδινους. Βασικός στόχος, να εξαλειφθούν οι συχνές βλάβες που σημειώνονταν στο συγκεκριμένο τμήμα του δικτύου. Επίσης, έγιναν και οι δοκιμές πίεσης του νερού. Μέσα στην επόμενη εβδομάδα θα γίνουν οι συνδέσεις, για την απρόσκοπτη τροφοδότηση των δεξαμενών της πόλης. Απομένουν οι αποκαταστάσεις των οδοστρωμάτων, οι οποίες θα υλοποιηθούν στο αμέσως επόμενο διάστημα.\nTags: Βιβλιοθήκη, Εκδήλωση, Μακρυγιάννης\nΕκδήλωση με θέμα: Μακρυγιάννης, μια γνήσια φωνή\nΤην Τρίτη 21 Μαρτίου 2017 και ώρα 6.30 μ.μ. η Δημοτική Βιβλιοθήκη Τρικάλων οργανώνει εκδήλωση με θέμα «Μακρυγιάννης, μια γνήσια φωνή που ο αντίλαλός της φτάνει έως σήμερα».\nΗ ανάγνωση και η παρουσίαση θα γίνει από τον Κων/νο Παυλάκο, π. Σχολικό Σύμβουλο Φιλολόγων\nTags: Κατολίσθηση, Πύλη, Ροπωτό\nΜικρής έκτασης κατολίσθηση στο Ροπωτό\nΜε τα άσχημα καιρικά φαινόμενα που επικρατούν αυτές τις ημέρες είχαν σαν αποτέλεσμα να σημειωθεί μικρής έκτασης κατολίσθηση, στο Ροπωτό στην περιοχή «ΡΑΜΙΩΤΕΙΚΑ» προς τον Άγιο Ευστάθιο.\nTags: Ελαιόδεντρα, Ενημέρωση, Ζημιές\nΖημιές σε ελαιόδεντρα από χαμηλές θερμοκρασίες\nΗ Δ/νση Αγροτικής Οικονομίας και Κτηνιατρικής Π.Ε. Τρικάλων ενημερώνει τους ελαιοπαραγωγούς σχετικά για τις ζημιές που υπέστησαν τα ελαιόδεντρα από τις πρόσφατες χαμηλές θερμοκρασίες, καθώς και για τη μεταχείριση των ζημιωθέντων δέντρων.\nΗ ελιά ως αειθαλές δέντρο δεν αντέχει στις πολύ χαμηλές θερμοκρασίες. Οι ζημιές που μπορεί να υποστεί εξαρτώνται από την ποικιλία, την βλαστική κατάσταση στην οποία βρίσκονται τα ελαιόδεντρα, τις καλλιεργητικές φροντίδες που έχουν δεχτεί, τις καιρικές συνθήκες που επικράτησαν πριν το παγετό καθώς και την γενική θέση και έκθεση του ελαιώνα.\nΓι’ αυτό οι ζημιές που έχουν υποστεί τα ελαιόδεντρα από τις χαμηλές θερμοκρασίες που επικράτησαν την περίοδο του Ιανουαρίου διαφέρουν σε μεγάλο βαθμό από περιοχή σε περιοχή και από κτήμα σε κτήμα.\nΟ βαθμός ζημιών που παρατηρείται κυμαίνεται από ξηράνσεις των κορυφών της ετήσιας βλάστησης, σχίσιμο φλοιού ετήσιων ή και διετών βλαστών, ξήρανση του φυλλώματος και καταστροφή των οφθαλμών, φυλλόπτωση και αποκόλληση του φλοιού σε βλαστούς και κλάδους, μέχρι ξήρανση όλου του υπέργειου τμήματος ελαιοδέντρων.\nΜεταχείριση ζημιωθέντων ελαιοδέντρων\nΗ μεταχείριση των ελαιοδέντρων αυτών θα πρέπει να αποβλέπει στην επαναφορά τους στην αρχική κατάσταση. Οι επεμβάσεις που θα γίνουν εξαρτώνται από το βαθμό των ζημιών που έχουν υποστεί.\nΑυτό που πρέπει να γίνει άμεσα, είναι να ψεκαστούν τα ελαιόδεντρα με χαλκούχα σκευάσματα για την προστασία από μυκητολογικές και βακτηριακές προσβολές.\nΤα δέντρα αφήνονται ακλάδευτα μέχρι την έναρξη της βλάστησης τους. Η εφαρμογή του κλαδέματος πρέπει να γίνεται ανάλογα με το ποια όργανα έχουν υποστεί ζημιές.\nΗ αζωτούχος λίπανση θα πρέπει να προσδιορίζεται αφού εκτιμηθεί πρώτα ο βαθμός της ζημιάς των ελαιοδέντρων και περιορίζεται σε μικρότερες ποσότητες όσο μεγαλύτερος είναι ο βαθμός ζημιάς, ενώ η χρήση καλίου πρέπει να περιοριστεί μέχρι τα δέντρα να επανέλθουν σε κανονική παραγωγή.\nΤα ελαιόδεντρα όπου οι ζημιές από τις χαμηλές θερμοκρασίες περιορίζονται στις ξηράνσεις κορυφών, δεν χρειάζονται ιδιαίτερη μεταχείριση.\nΣτη περίπτωση που παρατηρούνται σχισίματα φλοιού ετήσιων ή διετών βλαστών αφαιρούνται τα ξηρά κλαδιά με κλαδοκάθαρο.\nΣτα ελαιόδεντρα που έχουν υποστεί ζημιές μεγαλύτερου βαθμού αφαιρούνται όλοι οι κλάδοι με διάμετρο 5 εκ. Η τομή πρέπει να γίνεται 5 εκ. πιο κάτω από το νεκρό ξύλο.\nΣτη περίπτωση που παρατηρείται καθολική ξήρανση του φυλλώματος, καταστροφή των οφθαλμών, σχίσιμο του φλοιού μέχρι τις διακλαδώσεις αφαιρούνται και βραχίονες.\nΑν οι ζημιές είναι μεγαλύτερες και έχουν επηρεάσει και τον κορμό τότε τα ελαιόδεντρα καρατομούνται.\nΤα κομμένα κλαδιά πρέπει να απομακρυνθούν από τον ελαιώνα και να καταστραφούν για αποφυγή προσβολών από ξυλοφάγα έντομα. Η νέα βλάστηση θα πρέπει να προστατεύεται από εχθρούς και ασθένειες (κυκλοκόνιο, μαργαρόνια, πυρηνοτρήτης κλπ.) για να μπορέσει να ολοκληρωθεί η διαμόρφωση της κόμης.\nTags: κολύμβηση, μετάλλια, πρωτάθλημα\nΜε 7 μετάλλια στις αποσκευές της η Α.Ε.Τ. από το Πρωτάθλημα Βορείου Ελλάδος\nΜε μία μεγάλη επιτυχία έκλεισε ο πρώτος κύκλος της χρονιάς για το κολυμβητικό τμήμα της Α.Ε.Τ. στο χειμερινό πρωτάθλημα Βορείου Ελλάδος που διεξήχθη στην Καβάλα το τριήμερο 17 – 19 Φεβρουαρίου 2017.\nΠερισσότεροι από 800 αθλητές-τριες από τη Θράκη έως και τη Θεσσαλία συμμετείχαν στο κορυφαίο αγώνα της χρονιάς -για το χειμερινό κύκλο των αγώνων- σε ένα σύγχρονο κολυμβητήριο με μία άρτια οργάνωση της Κολυμβητικής Ομοσπονδίας.\nΗ Α.Ε.Τ. έδωσε βροντερό παρών στους αγώνες με 11 αθλητές-τριες οι οποίοι έδωσαν μεγάλες μάχες μέσα από πολύ ανταγωνιστικές κούρσες στις οποίες κατέκτησαν 7 μετάλλια ( 1Χρυσό – 2 Αργυρά – 4 Χάλκινα), κάνοντας ταυτόχρονα και μεγάλες ατομικές επιδόσεις.\nΝα σημειώσουμε εδώ πως η συμμετοχή των αθλητών-τριων στα Πανελλήνια Πρωταθλήματα επιτυγχάνεται μόνο μετά από την επίτευξη ορίων που έχει θεσπίσει η Ομοσπονδία Κολύμβησης για κάθε αγώνισμα, φύλλο και κατηγορία. Μέσα από αυτή τη διαδικασία 12 αθλητές της Α.Ε.Τ. έχουν πιάσει τα όρια για το Πανελλήνιο Πρωτάθλημα που θα διεξαχθεί τον Ιούλιο σε Βόλο και Πάτρα αντίστοιχα.\nΤην αποστολή στην Καβάλα συνόδευσαν οι προπονητές της ομάδας Καραΐσκος Γιώργος και Κλωτσοτήρα -Καΐκη Βάνα, καθώς και όλοι οι γονείς των αθλητών-τριων.\n1ος 50m ΕΛΕΥΘΕΡΟ\n3ος 50m ΠΕΤΑΛΟΥΔΑ\n3η 50m ΠΡΟΣΘΙΟ\n3η 100m ΠΡΟΣΘΙΟ\n6η 100m ΕΛΕΥΘΕΡΟ\n2η 50m ΕΛΕΥΘΕΡΟ\n4η 50m ΠΕΤΑΛΟΥΔΑ\n11η 50m ΥΠΤΙΟ\n3η 200m Μ. ΑΤΟΜΙΚΗ\n4η 50m ΠΡΟΣΘΙΟ\n7η 50m ΠΡΟΣΘΙΟ\n7η 50m ΥΠΤΙΟ\n7ος 100m ΠΕΤΑΛΟΥΔΑ\n10ος 50m ΕΛΕΥΘΕΡΟ\n11ος 50m ΕΛΕΥΘΕΡΟ\n15ος 100m ΕΛΕΥΘΕΡΟ\n19ος 100m ΠΕΤΑΛΟΥΔΑ\n11η 50m ΕΛΕΥΘΕΡΟ\n15ος 100m ΥΠΤΙΟ\n15η 50m ΕΛΕΥΘΕΡΟ\n20η 50m ΠΡΟΣΘΙΟ\n20η 50m ΠΕΤΑΛΟΥΔΑ\n6η 4 Χ 100m ΕΛΕΥΘΕΡΟ ΚΟΡΑΣΙΔΕΣ ( ΚΥΡΙΑΚΟΥ – ΚΑΝΑΤΑ – ΓΕΡΟΒΑΪΟΥ – ΠΑΠΑΪΩΑΝΝΟΥ)\nΣΤΗΝ ΕΘΝΙΚΗ Ο ΔΡΟΣΟΣ\nΝέα μεγάλη επιτυχία για τον Τρικαλινό κολυμβητή Νίκο Δρόσο, ο οποίος μετά από 2 Χρυσά και 1 Αργυρό μετάλλιο, που κατέκτησε στο Χειμερινό Πρωτάθλημα Νοτίου Ελλάδος, κλήθηκε στην Εθνική Παίδων – Κορασίδων και συγκεκριμένα για τις Πολυεθνείς συναντήσεις που θα γίνουν 8 – 9 Απριλίου στον Πειραιά.\nΗ διοίκηση της Α.Ε.Τ., οι προπονητές, οι γονείς και οι συναθλητές του αθλητή τον συγχαίρουν και του εύχονται κάθε επιτυχία στους αγώνες που θα συμμετάσχει με το Εθνόσημο.\nTags: Ανήλιο, Ορειβασία, πεζοπορία\nΣύλλογος Πεζοπορίας – Ορειβασίας Τρικάλων: Από το Ανήλιο στο Δοκίμι\nΤο Δοκίμι είναι ένας επιμήκης ορεινός όγκος με κατεύθυνση περίπου Β-Ν που αποτελεί τον συνδετικό κρίκο ανάμεσα στη Βόρεια και τη Νότια Πίνδο. Πρόκειται για ένα σχετικά ομαλό συγκρότημα όχι ιδιαίτερα υψηλών κορυφών αφού η ομώνυμη ψηλότερη φτάνει μόλις τα 1972 μέτρα. Μαζί με τη Μοράβα (υψ. 1845 μ.) και το Χιόλι (υψ. 1855 μ.) αποτελούν μια τριάδα συχνότατων ορειβατικών διαδρομών μας, με ποικίλες αφετηρίες σε κάθε εποχή του χρόνου αφού δεν παρουσιάζουν τεχνικές δυσκολίες.\nΤο συγκρότημα οριοθετείται βόρεια από τον αυχένα του Ζυγού στα 1660 μέτρα και το Μετσοβίτικο ρέμα. Νότια, το Σκληνασιώτικο ρέμα και ο αυχένας ΚιάτραΜπράστα αποτελούν τα σύνορα με την Τριγγία, ενώ στα δυτικά είναι ο Ασπροπόταμος που το χωρίζει από την οροσειρά του Λάκμου,\nΧωματοβούνι είναι το Δοκίμι με τον εύθρυπτο φλύσχη σαν βασικό υπόβαθρο και τοπικές εμφανίσεις οφιόλιφων με χαρακτηριστικά πρασινωπά χρώματα. Αυτό έχει σαν αποτέλεσμα τον σχηματισμό πυκνών δασών –οξιάς κυρίως που φτάνουν συχνά μέχρι τα ψηλότερα σημεία και αφθονία νερών που γεννούν ρέματα και στηρίζουν την κτηνοτροφία στα υποαλπικά λιβάδια.\nΗ τελευταία μας ανάβαση είχε σαν στόχο την ψηλότερη κορυφή με εκκίνηση από το Χιονοδρομικό Κέντρο Ανηλίου στο υψόμετρο των 1680 μέτρων. Μπορεί βέβαια η υψομετρική διαφορά να μη φαίνεται μεγάλη αλλά πρέπει να συνυπολογιστεί η απόσταση των 13 χιλιομέτρων στο χιόνι, όσο και τα συχνά ανεβοκατεβάσματα στις πλαγιές του βουνού.Ήταν μια χειμερινή ανάβαση που δεν απαίτησε χρήση κραμπόν και πιολέ αφού οι κλίσεις δεν ήταν μεγάλες ούτε το χιόνι παγωμένο, αλλά χρειάστηκε υπομονή για μια πορείασυνολικής διάρκειας πέντε ωρών.\nΑκολουθούμε κυρίως τον χιονοσκέπαστο χωματόδρομο που κινείται κάτω από τις κορυφές κατά μήκος όλου του βουνού, ενώνοντας την περιοχή του Ασπροποτάμου με αυτή του Μετσόβου. Κομμάτι της διαδρομής αυτής περιλαμβάνεται στο «Μονοπάτι της Αρκούδας», τον μήκους 20 χιλιομέτρων αγώνα ορεινού τρεξίματος.\nΤώρα βέβαια που ο δρόμος σκεπάζεται με χιόνι κόβουμε την πορεία του ανεβοκατεβαίνοντας τις ράχες. Δεξιά μας το ανυπέρβλητο μεγαλείο των χιονοσκέπαστων αιχμηρών απολήξεων του Λάκμου. Τι διαφορά με το ήρεμο τοπίο του Δοκιμίου! Οι ήπιες γραμμές του και οι στρογγυλεμένοι όγκοι των κορυφών του αναδεικνύονται μοναδικά κάτω από το χιόνι που κρύβει τις περιττέςλεπτομέρειες προβάλλοντας την απλότητα των σχημάτων. Ο μινιμαλισμός του χειμώνα σε όλη του την ομορφιά.\nΣτην κορυφή, ο παγωμένος αέρας δεν μας απέτρεψε από την προγραμματισμένη κοπή της ορειβατικής πίτας που υπομονετικά κουβάλησε μέχρι εδώ ο πρόεδρος του συλλόγου. Υπήρξαν βέβαια και δώρα, προσφορά του συλλόγου μας και του καταστήματος SkiBill.gr (Ορειβατικά είδη, είδη σκι &Snowboard) το οποίο και ευχαριστούμε. Η έκπληξη όμως προήλθε από τον Γιάννη που γιορτάζοντας τα 29 του χρόνια έφερε μαζί του μια τούρτα γενεθλίων την οποίατιμήσαμε δεόντως.\nΉταν σίγουρα η πιο γλυκιά ανάβαση που κάναμε μέχρι τώρα στο Δοκίμι!\nΤην Κυριακή 12/3 έχουμε προγραμματισμένη ανάβαση στην κορυφή Κάλτσα (υψ. 2062 μ.) με εκκίνηση από τη Δέση. Ώρες ανάβασης 4. Περισσότερες πληροφορίες για τις δραστηριότητές μας στα γραφεία του συλλόγου –Ομήρου 6, κάθε βράδι Παρασκευής από τις 9 έως τις 10. Η διεύθυνση της ιστοσελίδας μας είναι: www.trikalasport.gr και στο τηλέφωνό μας 2431072077.\nΘετική έκβαση έχει η πρόταση του Δ. Τρικκαίων για το «Σπίτι Τρικαλινών Δημιουργών»\nΗ νέα μεγάλη πολιτιστική παρέμβαση στα Τρίκαλα , σε συνέχεια του Μουσείου Τσιτσάνη, παίρνει σάρκα και οστά. Και στο «Αρχοντικό Κυρνάσιου» που χτίστηκε το 1896 στο Βαρούσι, την παλιά, διατηρητέα αρχοντική συνοικία των Τρικάλων, δημιουργείται ένα σύγχρονο, ψηφιακό σημείο ανάδειξης του ρόλου των άλλων 5 τρικαλινών δημιουργών: Καλδάρας, Βίρβος, Σαμολαδάς, Κολοκοτρώνης, Μητροπάνος, συνθέτουν τον δεύτερο σημαντικό χώρο για το ελληνικό λαϊκό τραγούδι – στην ίδια πόλη.\nTags: εννέα περιπτώσεις κλοπών από οικίες που διαπράχθηκαν στην πόλη και την ευρύτερη περιοχή των Τρικάλων., Εξιχνιάστηκαν, μετά από μεθοδική και εμπεριστατωμένη έρευνα του Τμήματος Ασφάλειας Τρικάλων\nΕξιχνιάστηκαν εννέα περιπτώσεις κλοπών από οικίες\nTags: Δακοκτονία, Επιτροπή, Μπλόκα\nΓια μια ακόμα χρονιά οι ελαιοκαλλιεργητές βρίσκονται αντιμέτωποι με τον κίνδυνο της καταστροφής της σοδειάς τους. Η κυβέρνηση ΣΥΡΙΖΑ-ΑΝΕΛ με την υλοποίηση του “Καλλικράτη”, (Ν 3852/2010) πέρασε από φέτος όλη την ευθύνη του “προγράμματος” δακοκτονίας μέσω του Υπουργείου εσωτερικών, στις περιφέρειες με κουτσουρεμένη χρηματοδότηση στα περσινά επίπεδα.\nΑνακοίνωσε μάλιστα την τελευταία στιγμή πως δεν θα έκανε φέτος την προμήθεια φαρμάκων για την δακοκτονία με πανελλαδικό διαγωνισμό όπως τα προηγούμενα χρόνια, που η προμήθεια είχε ολοκληρωθεί το Γενάρη. Κάλεσε έτσι τις Περιφέρειες να προμηθευτούν τα φάρμακα για τα οποία δεν έδινε χρηματοδότηση ούτε έφτανε ο χρόνος για τους αναγκαίους διαγωνισμούς.\nΟι περιφερειακές διοικήσεις των ελαιοπαραγωγικών περιοχών της χώρας που έχουν αποδεχθεί αυτή την αρμοδιότητα, παρουσιάστηκαν ως “εξαπατημένοι σύζυγοι” από την κυβέρνηση για να μην χρεωθούν το πολιτικό κόστος μπροστά στον κίνδυνο μιας νέας καταστροφής της σοδειάς όπως εγινε πέρυσι, δηλώνοντας άρνηση στην υλοποίηση του “προγράμματος” δακοκτονίας.\nΜετά από αυτές τις αντιδράσεις η κυβέρνηση δήλωσε ότι θα προμηθεύσει και για φέτος ως τελευταία φορά, τα απαιτούμενα φάρμακα. Αυτό δεν εγγυάται την επιστημονική και έγκαιρη δακοκτονία όπως δείχνει και η περσυνή πείρα.\nΚυβέρνηση και περιφερειακές διοικήσεις μέσα από την “αποκέντρωση” έχουν στόχο να απαλλάξουν το κεντρικό κράτος από την υποχρέωση που είχε και την οποία χρηματοδοτούν οι ελαιοπαραγωγοί κατά ένα μερος της με παρακράτηση του 2% της παραγωγής στη βρώσιμη ελιά και στο ελαιόλαδο μέσω των εμπόρων και ελαιοτριβείων, ποσό που σήμερα ανέρχεται σε 40 περίπου εκατομμύρια ευρω αποθεματικό, ενώ η φετινή χρηματοδότηση στις περιφέρειες ανέρχεται σε 17 εκατομμύρια ευρω.\nΔιαχρονικά οι κυβερνήσεις, αποδιάρθρωσαν τις αρμόδιες κρατικές υπηρεσίες δακοκτονίας και όχι μόνο. Οι δε περιφερειακές διοικήσεις αποδέχτηκαν και υλοποίησαν αυτή την πολιτική.\nΚυβέρνηση και περιφερειακές διοικήσεις από κοινού προώθησαν και προωθούν την ανάθεση της όλης διαδικασίας σε εργολάβους με κακοπληρωμένους εργαζόμενους. Θέλουν όλα να τα δώσουν πεσκέσι στους ιδιώτες, ακόμα και τα χρήματα-ιδρώτα των ίδιων την αγροτών.\nΕξωθούν τους μικρομεσαίους ελαιοπαραγωγούς ή να αποδεχτούν την πλήρη ιδιωτικοποίηση ή να είναι ατομική τους υπόθεση η δακοκτονία και γενικότερα η προστασία της παραγωγής τους. Όμως εμείς οι αγρότες ξέρουμε ότι η διαδικασία για να έχει θετικό αποτέλεσμα και για τον παραγωγό και για τον καταναλωτή απαιτεί άλλες προϋποθέσεις που θα εξασφαλίζουν γενικευμένο σχεδιασμό – προγραμματισμό, συλλογική αντιμετώπιση, επιστημονική στήριξη, με στόχο την ικανοποίηση των αναγκών της μικρομεσαίας αγροτιάς και την παραγωγή φτηνών και ποιοτικών προϊόντων, για την ικανοποίηση των αναγκών της λαϊκής οικογένειας.\nΗ Πανελλαδική Επιτροπή των Μπλόκων καλεί τους μικρομεσαίους ελαιοπαραγωγούς να μην αποδεχτούν τα τετελεσμένα που τους δημιουργούν νέες δυσκολίες επιβίωσης. Συλλογικά, μέσα από τους Αγροτικούς τους Συλλόγους και τις επιτροπές αγώνα, να οργανώσουν την πάλη τους και να διεκδικήσουν:\nΝα εξασφαλισθούν τα αναγκαία κονδύλια από τον κρατικό προϋπολογισμό για την δακοκτονία και να καταργηθεί η εισφορά του 2% για τους μικρομεσαίους ελαιοπαραγωγούς.\n9 ΜΑΡΤΗ 2017\nΣυνεδριάζει το Περιφερειακό Συμβούλιο Θεσσαλίας στο Περιφερειακό Μέγαρο (Αίθουσα Συνεδριάσεων Περιφερειακού Συµβουλίου) σύµφωνα µε τις διατάξεις του Νόµου 3852/2010 στις 14 Μαρτίου 2017, ηµέρα Τρίτη και ώρα 6:00 µ.µ. µε τα παρακάτω θέµατα:\nΘΕΜΑ 1ο : Επικύρωση Πρακτικών της 2ης , 3ης και 4ης Συνεδρίασης του Περιφερειακού Συµβουλίου Θεσσαλίας έτους 2017.\nΘΕΜΑ 2ο : 1η Τροποποίηση Προϋπολογισµού Περιφέρειας Θεσσαλίας οικ. έτους 2017 ΕΙΣΗΓΗΤΗΣ: κ. Αγοραστός Κωνσταντίνος, Περιφερειάρχης.\nΘΕΜΑ 3ο : Τριµηνιαία έκθεση εκτέλεσης του Προϋπολογισµού 2016 (∆’ Τρίµηνο) ΕΙΣΗΓΗΤΗΣ: κ. Αγοραστός Κωνσταντίνος, Περιφερειάρχης.\nΘΕΜΑ 4ο : Τροποποίηση πιστώσεων – προϋπολογισµών στο Ετήσιο Πρόγραµµα ∆ράσης ΚΑΠ. ΕΙΣΗΓΗΤΗΣ: κ. Αγοραστός Κωνσταντίνος, Περιφερειάρχης.\nΘΕΜΑ 5ο : Έγκριση Πιστώσεων Προϋπολογισµού ΣΑΕΠ 017 και ΣΑΕΠ 517 ΕΙΣΗΓΗΤΗΣ: κα. Κολυνδρίνη ∆ωροθέα, Αντιπεριφερειάρχης Π.Ε. Μαγνησίας & Σποράδων.\nΘΕΜΑ 6ο : Έγκριση τροποποίησης Προγραµµατικής Σύµβασης Πολιτιστικής Ανάπτυξης µεταξύ Υπουργείου Πολιτισµού & Αθλητισµού, της Περιφέρειας Θεσσαλίας και του ∆ήµου Βόλου για το έργο: «Αποµάκρυνση Ανατολικού Πεσσού Ρωµαϊκού Υδραγωγείου ∆ηµητριάδας στη θέση «∆όντια» ∆ήµου Βόλου και τοποθέτησή του σε ειδικά διαµορφωµένο χώρο» ΕΙΣΗΓΗΤΗΣ: κα. Κολυνδρίνη ∆ωροθέα, Αντιπεριφερειάρχης Π.Ε. Μαγνησίας & Σποράδων.\nΘΕΜΑ 7ο : Έγκριση χορήγησης κατά το έτος 2017, των αδιάθετων αδειών άσκησης υπαίθριου πλανόδιου εµπορίου Π.Ε. Μαγνησίας και Σποράδων του έτους 2016». ΕΙΣΗΓΗΤΗΣ: κα. Κολυνδρίνη ∆ωροθέα, Αντιπεριφερειάρχης Π.Ε. Μαγνησίας & Σποράδων.\nΘΕΜΑ 8ο : Ορισµός εκπροσώπων στο ∆ιοικητικό Συµβούλιο του Κέντρου Πρόληψης των Εξαρτήσεων και Προαγωγής της Ψυχοκοινωνικής Υγείας Ν. Τρικάλων. ΕΙΣΗΓΗΤΗΣ: κ. Μιχαλάκης χρήστος, Αντιπεριφερειάρχης Π.Ε. Τρικάλων\nΘΕΜΑ 9ο : Πολιτιστικές και αθλητικές εκδηλώσεις 2017 Περιφέρειας Θεσσαλίας – Π.Ε. Λάρισας. ΕΙΣΗΓΗΤΗΣ: κ. Παιδής Αθανάσιος, Θεµατικός Αντιπεριφερειάρχης.\nΘΕΜΑ 10ο : Πολιτιστικές και αθλητικές εκδηλώσεις 2017 της Π.Ε. Θεσσαλίας Περιφερειακής Ενότητας Καρδίτσας. ΕΙΣΗΓΗΤΗΣ: κ. Τσιάκος Βασίλειος, Αντιπεριφερειάρχης Π.Ε. Καρδίτσας.\nΘΕΜΑ 11ο : Πολιτιστικές και αθλητικές εκδηλώσεις 2017 της Περιφερειακής Ενότητας Τρικάλων– Περιφέρεια Θεσσαλίας. ΕΙΣΗΓΗΤΗΣ: κ. Μιχαλάκης χρήστος, Αντιπεριφερειάρχης Π.Ε. Τρικάλων\nΘΕΜΑ 12ο : Πολιτιστικές και αθλητικές εκδηλώσεις των Π.Ε Μαγνησίας & Σποράδων ΕΙΣΗΓΗΤΗΣ: κα. Κολυνδρίνη ∆ωροθέα, Αντιπεριφερειάρχης Π.Ε. Μαγνησίας & Σποράδων. ΘΕΜΑ 13ο : Μελέτη Περιβαλλοντικών Επιπτώσεων για την Έγκριση Περιβαλλοντικών Όρων της Βιοµηχανίας παραγωγής τοµατοπολτού και πουρέ φρούτων, µε την επωνυµία «ΝΤΑΜΑΒΑΝΤ Α.Ε.», στην Τ.Κ. Φίλιας, στη ∆.Ε. Σοφάδων του ∆ήµου Σοφάδων. ΕΙΣΗΓΗΤΗΣ: κ. Νούσιος Κωνσταντίνος, Θεµατικός Αντιπεριφερειάρχης Περιβάλλοντος, Υδροοικονοµίας, Χωρικού Σχεδιασµού και Πολιτικής Γης και Ευρωπαϊκών Προγραµµάτων.\nΘΕΜΑ 14ο : Μελέτη Περιβαλλοντικών Επιπτώσεων του έργου: «Έργα αποχέτευσης ακαθάρτων και εγκατάσταση επεξεργασίας λυµάτων (ΕΕΛ) Νίκαιας ∆. Κιλελέρ» στη θέση «Καρά Πηγάδι» του ∆. Κιλελέρ της Π.Ε. Λάρισας στη Περιφέρεια Θεσσαλίας. ΕΙΣΗΓΗΤΗΣ: κ. Νούσιος Κωνσταντίνος, Θεµατικός Αντιπεριφερειάρχης Περιβάλλοντος, Υδροοικονοµίας, Χωρικού Σχεδιασµού και Πολιτικής Γης και Ευρωπαϊκών Προγραµµάτων.\nΘΕΜΑ 15ο : Μελέτη Περιβαλλοντικών Επιπτώσεων του έργου « ∆ίκτυο Αποχέτευσης ακαθάρτων, επεξεργασία λυµάτων και διάθεσης εκροής του οικισµού Καλών Νερών, της ∆ηµοτικής Ενότητας Μηλεών, του ∆ήµου Νοτίου Πηλίου, των Περιφερειακών Ενοτήτων Μαγνησίας και Σποράδων, της Περιφέρειας Θεσσαλίας. ΕΙΣΗΓΗΤΗΣ: κ. Νούσιος Κωνσταντίνος, Θεµατικός Αντιπεριφερειάρχης Περιβάλλοντος, Υδροοικονοµίας, Χωρικού Σχεδιασµού και Πολιτικής Γης και Ευρωπαϊκών Προγραµµάτων.\nΘΕΜΑ 16ο : Μελέτη Περιβαλλοντικών Επιπτώσεων του έργου «Κατασκευή τοιχίου αντιστήριξης επί της φεροµένης ως ιδιοκτησίας του κ. Χρυσικού ∆ηµητρίου, στον οικισµό Νηές, της Σούρπης του ∆ήµου Αλµυρού», των Περιφερειακών Ενοτήτων Μαγνησίας & Σποράδων της Περιφέρειας Θεσσαλίας. ΕΙΣΗΓΗΤΗΣ: κ. Νούσιος Κωνσταντίνος, Θεµατικός Αντιπεριφερειάρχης Περιβάλλοντος, Υδροοικονοµίας, Χωρικού Σχεδιασµού και Πολιτικής Γης και Ευρωπαϊκών Προγραµµάτων.\nΘΕΜΑ 17ο : Σχέδιο ∆ιαχείρισης εξορυκτικών Αποβλήτων (Σ.∆.Α.) [µε συνηµµένα τεύχη Ειδικής Οικολογικής Αξιολόγησης (Ε.Ο.Α.) και υδραυλικής µελέτης], για το λατοµείο σχιστολιθικών πλακών, έκτασης 149.067m2, στη θέση “Χορεύτρα”, ∆.∆. Καλαµακίου, ∆ήµου 3 Νοτίου Πηλίου Μαγνησίας µε φορέα εκτέλεσης τον ∆ήµο Νοτίου Πηλίου, στην Περιφερειακή Ενότητα (Π.Ε.) Μαγνησίας της Περιφέρειας Θεσσαλίας. ΕΙΣΗΓΗΤΗΣ: κ. Νούσιος Κωνσταντίνος, Θεµατικός Αντιπεριφερειάρχης Περιβάλλοντος, Υδροοικονοµίας, Χωρικού Σχεδιασµού και Πολιτικής Γης και Ευρωπαϊκών Προγραµµάτων.\nΘΕΜΑ 18ο : Μελέτη Περιβαλλοντικών Επιπτώσεων (Μ.Π.Ε.) για την επέκταση και λειτουργία υφιστάµενου ξενοδοχείου κλασικού τύπου τεσσάρων αστέρων (4* ), δυναµικότητας 125 κλινών, µε την επωνυµία “MANDRAKI VILLAGE”, φερόµενης ιδιοκτησίας της “ΞΕΝΟ∆ΟΧΕΙΑΚΕΣ & ΤΟΥΡΙΣΤΙΚΕΣ ΕΠΙΧΕΙΡΗΣΕΙΣ ΜΑΝ∆ΡΑΚΙ Α.Ε.”, στη θέση “Μανδράκι – Κουκουναριές” του ∆ήµου Σκιάθου, στην Περιφερειακή Ενότητα (Π.Ε.) Σποράδων, της Περιφέρειας Θεσσαλίας. ΕΙΣΗΓΗΤΗΣ: κ. Νούσιος Κωνσταντίνος, Θεµατικός Αντιπεριφερειάρχης Περιβάλλοντος, Υδροοικονοµίας, Χωρικού Σχεδιασµού και Πολιτικής Γης και Ευρωπαϊκών Προγραµµάτων.\nΘΕΜΑ 19ο : Έγκριση µείωσης της απόστασης, του προς επέκταση ρυµοτοµικού σχεδίου του οικισµού Λιβαδίου Ολύµπου του ∆ήµου Ελασσόνας, από υφιστάµενο ενεργό νεκροταφείο, σύµφωνα µε τις διατάξεις του άρθρου 29 παρ.1 του Ν. 2508/97 (ΦΕΚ 124/Α/13-6-97) και της µε αρ. ΚΥΑ 26882/5769/98 (ΦΕΚ 838/∆/23-10-98). ΕΙΣΗΓΗΤΗΣ: κ. Νούσιος Κωνσταντίνος, Θεµατικός Αντιπεριφερειάρχης Περιβάλλοντος, Υδροοικονοµίας, Χωρικού Σχεδιασµού και Πολιτικής Γης και Ευρωπαϊκών Προγραµµάτων.\nΟ ΠΡΟΕ∆ΡΟΣ ΤΟΥ ΠΕΡΙΦΕΡΕΙΑΚΟΥ ΣΥΜΒΟΥΛΙΟΥ\nTags: Οφειλές, ΣΘΕΒ, Υπόμνημα\nTags: Καταγγελία, ΟΕΝΓΕ, ΥΠΕ\nΗ ΟΕΝΓΕ καταγγέλει την 5η ΥΠΕ\nΤο Γενικό Συμβούλιο της ΟΕΝΓΕ καταγγέλλει το διοικητή της 5ης ΥΠΕ Νέστορα Αντωνίου για την άδικη, παρελκυστική, ευνοιοκρατική και με όρους συστηματικής δίωξης συμπεριφοράς του εις βάρος της προέδρου του Συλλόγου Ιατρών ΕΣΥ του Π.Γ.Ν Λάρισας, Σοφίας Σωτηράκου.\nΣυγκεκριμένα, η άξια συνάδελφος και αγωνίστρια, διευθύντρια ΕΣΥ παιδιατρικής, που τιμήθηκε επανειλημμένα από τους συναδέλφους της, διατελώντας για τέσσερις συνεχόμενες θητείες πρόεδρος του συνδικαλιστικού οργάνου των γιατρών, για δύο συνεχόμενες θητείες αιρετός εκπρόσωπος των γιατρών των Νοσοκομείων της πόλης και σε Όργανα του Ιατρικού Συλλόγου, διατελεί για 11ο χρόνο υποψήφια για την κατάληψη της θέσης της Συντονίστριας Διευθύντριας Παιδιατρικής στο Γ.Ν Λάρισας, θέση που προκηρύχθηκε τον Νοέμβριο του 2006.\nΈκτοτε και παρά τις συνεχείς οχλήσεις, έγγραφες και εξώδικες αναφορές, ο διοικητής της 5ης ΥΠΕ, αρνείται να προχωρήσει τις διαδικασίες επανάληψης της κρίσης, για σχεδόν 2 χρόνια, παρά τη σχετική εγκύκλιο του Υπουργείου, την ώρα μάλιστα που φρόντισε να ολοκληρωθούν άλλες κρίσεις μέσα σε λίγους μήνες από την προκήρυξή τους.\nΤο Γ.Σ της ΟΕΝΓΕ δηλώνει την αμέριστη και με οποιοδήποτε τρόπο συμπαράσταση και αλληλεγγύη στη συνάδελφό μας, η οποία προφανώς τιμωρείται λόγω της συνδικαλιστικής της δράσης.\nΚαλεί τον Υπουργό Υγείας να φροντίσει ώστε να προχωρήσει άμεσα και με δίκαιο τρόπο η διαδικασία για την πλήρωση της θέσης του Συντονιστή Διευθυντή Παιδιατρικής στο Γενικό Νοσοκομείο Λάρισας.\nΤον καλεί να εξηγήσει στον πληθυσμό της Θεσσαλίας τι είδους πολιτική παιδιατρικής περίθαλψης επιλέγει με τις περισσότερες Παιδιατρικές κλινικές χωρίς Διευθυντές και με δραματικές ελλείψεις Παιδιάτρων τόσο στη Πρωτοβάθμια όσο και στην Δευτεροβάθμια περίθαλψη. Τον καλεί επίσης να αποσαφηνίσει τη θέση του για το βίο και την πολιτεία του γνωστού για την ευχέρεια του στα «εντέλλεσθε» Διοικητή της 5ης ΥΠΕ Νέστορα Αντωνίου ή να αναλάβει ο ίδιος την ευθύνη.\nΚαλεί τις Δικαστικές Αρχές και το Σώμα ελεγκτών Δημόσιας Διοίκησης και Υγείας να πράξουν τα δέοντα και να αποδώσουν τις αναλογούσες ευθύνες για την ηθική και οικονομική βλάβη της συναδέλφου.\nΚαλεί τους γιατρούς της 5ης ΥΠΕ που για πολλά χρόνια με ευθύνη της διοίκησης καθυστερούν οι κρίσεις τους, να ενημερώσουν το Γ.Σ για την ιδιαιτερότητα της κάθε περίπτωσης προκειμένου να παρέμβει αναλόγως.


Ένα ιστολόγιο για το Μανταμάδο και τη Λέσβο: τέχνες & παλιά επαγγέλματα\nTo επάγγελμα του αγγειοπλάστη ασκούνταν κυρίως σε περιοχές, όπου υπήρχε το κατάλληλο χώμα αγγειοπλαστικής. Τέτοιες περιοχές ήταν τα χωριά της επαρχίας όπου όλοι οι κάτοικοι ασχολούνταν με την αγγειοπλαστική από πολύ παλιά χρόνια. Οι αγγειοπλάστες κατασκεύαζαν όλα τα πήλινα χρηστικά αντικείμενα για την κάλυψη των αναγκών των κατοίκων της υπαίθρου και των πόλεων. Ενδεικτικά, μερικά από τα αντικείμενα αυτά ήταν τα πήλινα πιάτα, τα ταψιά κ.α. Τα αντικείμενα αυτά χρησιμοποιούνταν για τις ανάγκες εστίασης, για την αποθήκευση προϊόντων και για την ικανοποίηση άλλων αναγκών. Ως πρώτη ύλη οι αγγειοπλάστες χρησιμοποιούν το «χώμα» για να κατασκευάσουν τα αντικείμενα. Το σπάσιμο των βώλων, το κοσκίνισμα, η υγροποίηση και η επεξεργασία του πηλού μετατρέπεται σε χρήσιμα αντικείμενα.\nΓανωτής είναι ο τεχνίτης που επικαλύπτει τα χάλκινα σκεύη με κασσίτερο. Το επάγγελμα του γανωτή είναι από τα πιο παλιά που υπάρχουν. Λένε ότι καθιερώθηκε στην εποχή του Βυζαντίου και ήταν χρήσιμη η δουλειά τους, γιατί έσωζαν τους ανθρώπους από το θάνατο που προκαλούσαν τα αγάνωτα χάλκινα σκεύη. Τα παλιά χρόνια, τα περισσότερα σκεύη που χρησιμοποιούσαν οι άνθρωποι δουλειές τους και ιδιαίτερα στη μαγειρική ήταν χάλκινα [μπακιρένια]. Αυτά με τον καιρό και με τη μεγάλη χρήση οξειδώνονταν και γινόταν επικίνδυνα για δηλητηριάσεις. Έπρεπε λοιπόν να γανωθούν, να περαστεί δηλαδή η επιφάνειά τους για προστασία με ένα ειδικό μέταλλο,(κασσίτερος). Ο γανωματής αφού καθάριζε καλά τα σκεύη, άλειφε το εσωτερικό τους με σπίρτο (υδροχλωρικό οξύ ) και το έτριβε με τριμμένο κεραμίδι ή άμμο. Ύστερα ζέσταινε καλά το χάλκινο σκεύος στη και στη συνέχεια, το σκούπιζε καλά και μετά άπλωνε τον λιωμένο κασσίτερο στο σκεύος με τη βοήθεια ενός χοντρού βαμβακερού υφάσματος. Στο τέλος το σκούπιζε με καθαρό βαμβάκι για να γυαλίσει. Τα τελευταία χρόνια το επάγγελμα του γανωτή τείνει να εξαφανιστεί αφού τα μαγειρικά σκεύη είναι πλέον ανοξείδωτα και δεν χρειάζονται γάνωμα (επικασσιτέρωση).\nΠΕΤΑΛΩΤΗΣ - ΑΛΜΠΑΝΗΣ\nΑλμπάντης ή πεταλωτής ήταν ο τεχνίτης που καλίκωνε (πετάλωνε) τα άλογα, τα μουλάρια και τους γαϊδάρους επάγγελμα εξασκούνταν κυρίως στα κεφαλοχώρια, όπου οι ιδιοκτήτες έφερναν από τα γύρω χωριά τα ζώα τους για πετάλωμα. Το πετάλωμα, που έκανε ο αλμπάντης ήτανε δυο ειδών: το καινούριο πετάλωμα και το καγιάρι. Το καινούριο πετάλωμα γινόταν όταν τα πέταλα του ζώου είχαν φαγωθεί με τη χρήση. Τα καινούρια πέταλα, που χρησιμοποιούνταν στα μουλάρια και στα μικρόσωμα άλογα, ήσαν ολόγεμα, γιατί στα μεγαλόσωμα άλογα χρησιμοποιούνταν πέταλα, που κάλυβαν μόνο γύρω - γύρω το άκρο του πέλματος με κενό το μέσο και με δυο κάθετες εξοχές στα άκρα, για να προφυλάσσουν το άλογο από το γλίστρημα. Το καγιάρι είναι όμοιο με το καινούριο πετάλωμα με μόνη τη διαφορά ότι στο καγιάρι χρησιμοποιούνταν τα ίδια πέταλα, που φορούσε το ζώο, επειδή δεν παρουσίαζαν μεγάλη φθορά.\nΣαμαράς ήταν ο τεχνίτης που κατασκεύαζε σαμάρια για τα χοντρά και λιανά ζώα που χρησιμοποιούσαν οι αγρότες για τις μεταφορές τους (μουλάρια, άλογα και γαϊδάρους). Τα σαμάρια, ανάλογα με το ζώο και τον ιδιοκτήτη τους μπορούσαν να είναι από πολύ φτωχά στην κατασκευή και διακόσμηση τους, μέχρι πολύ ακριβά και φανταχτερά. Το σαμάρι αποτελούνταν από τρία μέρη δηλ. από τον ξύλινο σκελετό, από το εσωτερικό γέμισμα και από τα δερμάτινα εξαρτήματα. Το σαμάρι χρησιμοποιήθηκε για να γίνονται οι μεταφορές σε ανθρώπους και πράματα με τα ζώα, που έπρεπε προηγουμένως να ‘ναι μερωμένα (πειθαρχικά-υπάκουα). Το όργανο για το πρώτο μέρωμα των φορτηγών ζώων και κυρίως των χοντρών, αλόγων και μουλαριών, ήταν το χαλινάρι, γιατί το ζωντανό πρώτα συνήθιζε το χαλινάρι κι μετά το σαμάρι. Το χαλινάρι αποτελούνταν από τρία μέρη, δηλ. το σιδερένιο τμήμα, τα δερμάτινα εξαρτήματα και το χαλιναρόσκοινο. Ανάλογη με την διακόσμηση του σαμαριού ήταν και η διακόσμηση του χαλιναριού με φούντες, σχέδια, τρύπες κλπ.\nΣήμερα ο τσαγκάρης, είναι ο τεχνίτης που κατά κύριο λόγο επιδιορθώνει τα παπούτσια μας. Παλιότερα όμως, ο τσαγκάρης τα έφτιαχνε ο ίδιος από την αρχή μετά από παραγγελία. Η κατασκευή ήταν χειροποίητη και τα παπούτσια ήταν πάντα ραφτά και καρφωτά και δερμάτινα πάνω – κάτω. Οι τσαγκάρηδες χρησιμοποιούσαν πεταλάκια και ειδικά καρφιά που τοποθετούσαν κάτω από τη σόλα για να κρατήσουν περισσότερο τα παπούτσια. Δίπλα στο μαστέλο ήταν μία τάβλα (σανίδα) την οποία έπαιρνε στα γόνατα του ο τσαγκάρης και κοπάνιζε τα μαλακωμένα δέρματα. Πάνω στην τάβλα κόβονταν επίσης τα δέρματα, που χρησιμοποιούνταν για όλα τα είδη καλίκωσης με το ειδικό τζαγκαρομάχαιρο, που είχε σχήμα μικρού γιαταγανιού με τη διαφορά ότι η κόψη ήταν από την εξωτερική μεριά. Σήμερα το επάγγελμα του παραδοσιακού τσαγκάρη είναι ένα από αυτά που χάνονται. Όσοι υπάρχουν ασχολούνται μόνο με επιδιορθώσεις, εκτός ορισμένων που φτιάχνουν και στιβάνια μετά από παραγγελία του πελάτη.\nΑπό τα αρχαία χρόνια οι άνθρωποι χρησιμοποίησαν τον αργαλειό για να κατασκευάσουν αντικείμενα καθημερινής χρήσης. Οι πρώτοι αργαλειοί ήταν όρθιοι και αργότερα έγιναν οριζόντιοι. Από παραστάσεις σε ελληνικά αγγεία μαθαίνουμε πως χρησιμοποιούνταν στην Ελλάδα από το 600 π.Χ. Στην πατρίδα μας, μέχρι το τέλος του 19ου αιώνα και αρχές του 20ου, όλα τα μάλλινα και βαμβακερά είδη του σπιτιού γίνονται ακόμα και σήμερα μπορεί να βρει κανείς τα περίφημα Κρητικά υφαντά μοναδικά δείγματα λαϊκής τέχνης με υφάντρες που δούλευαν επαγγελματικά στα σπίτια τους που ήταν στημένος ο αργαλειός και δεχόταν παραγγελίες.Η σύγχρονη καταναλωτική κοινωνία έβαλε στο περιθώριο την παραδοσιακή υφαντική. Σήμερα το επάγγελμα της υφάντρας και η τέχνη του αργαλειού έχουν αντικατασταθεί από σύγχρονες μηχανές. Απέμειναν μόνο λίγες υφάντρες που δουλεύουν ακόμη στον παραδοσιακό αργαλειό και έτσι ακόμα και σήμερα μπορεί να βρει κανείς τα περίφημα Κρητικά υφαντά, μοναδικά δείγματα λαϊκής τέχνης με τα πρωτότυπα σχέδια και τους υπέροχους χρωματισμούς.


ΟΔΗΓΟΣ ΣΠΟΥΔΩΝ. Τακτικές marketing για αποτελεσματικές και κερδοφόρες πωλήσεις m117 - PDF\nDownload "ΟΔΗΓΟΣ ΣΠΟΥΔΩΝ. Τακτικές marketing για αποτελεσματικές και κερδοφόρες πωλήσεις m117"\n1 ΟΔΗΓΟΣ ΣΠΟΥΔΩΝ Τακτικές marketing για αποτελεσματικές και κερδοφόρες πωλήσεις m117 ΑΘΑΝΑΣΙΟΣ ΛΑΠΑΤΙΝΑΣ ΛΕΚΤΟΡΑΣ ΤΜΗΜΑ ΟΙΚΟΝΟΜΙΚΩΝ ΕΠΙΣΤΗΜΩΝ ΠΑΝΕΠΙΣΤΗΜΙΟ ΙΩΑΝΝΙΝΩΝ 1\n6 4. ΣΕ ΠΟΙΟΥΣ ΑΠΕΥΘΥΝΕΤΑΙ ΤΟ ΠΡΟΓΡΑΜΜΑ Το πρόγραμμα απευθύνεται σε όλους όσους ενδιαφέρονται να αποκτήσουν εξειδικευμένες γνώσεις πάνω σε συγκεκριμένα θέματα. Απευθύνεται στους πτυχιούχους ΑΕΙ και ΤΕΙ, καθώς επίσης και στους αποφοίτους Λυκείου. Απευθύνεται τόσο στα στελέχη των επιχειρήσεων και στους απλούς εργαζόμενους, όσο και στους ανέργους. Απευθύνεται στους νέους, αλλά και στους παλαιούς πωλητές, καθώς επίσης και στα στελέχη των επιχειρήσεων. Περισσότερο απευθύνεται σε επιχειρηματίες μικρούς και μεγάλους, καθώς ένα σημαντικό τμήμα του προγράμματος αναφέρεται στην επιχείρηση και στους τρόπους ανάπτυξής της. Αίτηση συμμετοχής μπορούν να υποβάλλουν : απόφοιτοι ΑΕΙ και ΤΕΙ της ημεδαπής και της αλλοδαπής απόφοιτοι Λυκείου 6\n8 6. ΣΚΟΠΟΣ ΤΟΥ ΜΑΘΗΜΑΤΟΣ Η εκπαίδευση, η εμπειρία και η αυτοπεποίθηση αποτελούν τα τρία μέρη που οδηγούν στην επιτυχία και στην ευόδωση των προσδοκιών πωλητή και επιχείρησης. Στόχος του μαθήματος «Τακτικές marketing για αποτελεσματικές και κερδοφόρες πωλήσεις» είναι η ανάπτυξη της αυτοπεποίθησης στον πωλητή καθώς αποτελεί ίσως το πιο απαραίτητο, το πιο δυνατό και το πιο υπολογίσιμο στοιχείο μέσα στην επιχείρηση. Με αυτό το πρόγραμμα στοχεύουμε επίσης στην βοηθητική υποστήριξη του επιχειρηματία για την σωστή ανάπτυξη της επιχείρησής του, δίνοντας κατευθύνσεις για το σωστό μάρκετινγκ, ένα δυνατό εμπορικό τμήμα και μια καλή οργάνωση της επιχείρησης. Η διοίκηση και ο σχεδιασμός πωλήσεων απαιτεί μια συστηματική διαδικασία η οποία διέρχεται από διάφορα στάδια τα οποία συζητούνται αναλυτικά στα πλαίσια του παρόντος προγράμματος. 8\n9 7. ΠΕΡΙΕΧΟΜΕΝΑ ΤΟΥ ΜΑΘΗΜΑΤΟΣ Το μάθημα «Τακτικές Marketing για Αποτελεσματικές και Κερδοφόρες Πωλήσεις» αποτελείται από οκτώ κεφάλαια τα οποία είναι τα ακόλουθα : ΚΕΦΑΛΑΙΟ 1: Εισαγωγικές έννοιες Τι είναι πώληση. Η έννοια της επιχείρησης. Αγορά. Ο Πελάτης. Στόχοι. Επικοινωνία. Οργάνωση. Τομείς Οργάνωσης. Χτίσιμο Ονόματος (Profile). Οργάνωση της Διοίκησης. Ανάπτυξη Εμπορικού Τμήματος. Οικονομικός Προγραμματισμός. Μάρκετινγκ. ΚΕΦΑΛΑΙΟ 2: Πωλήσεις Ορισμός της πώλησης. Η επιστήμη των πωλήσεων. Σε ποιους απευθύνεται. Ο πωλητής. Η διαδικασία της πώλησης. Η επικοινωνία με τον πελάτη. ΚΕΦΑΛΑΙΟ 3: Η πώληση ως επικοινωνία με τον πελάτη Πώληση και καταναλωτής. Επικοινωνία - Ανθρώπινη Επαφή Πώληση. Πίστη στον εαυτό μας. Πως θα διαπρέψεις στην εξυπηρέτηση του πελάτη. Καθοδηγώντας τη σωστή εξυπηρέτηση του πελάτη. ΚΕΦΑΛΑΙΟ 4: Τα εμπόδια ανάπτυξης μιας επιχείρησης και ο ρόλος του πωλητή ως ρυθμιστής της ανάπτυξης της επιχείρησης. Τα εμπόδια ανάπτυξης μιας επιχείρησης. Ο ρόλος του πωλητή ως ρυθμιστής της ανάπτυξης της επιχείρησης. ΚΕΦΑΛΑΙΟ 5: Marketing Τι είναι Μarketing. Οι τεχνικές που χρησιμοποιούνται. Παρακολουθώντας τις διαδικασίες. Marketing Management και στόχοι του Marketing. 9\n10 ΚΕΦΑΛΑΙΟ 6: Οργάνωση & Διοίκηση μιας Επιχείρησης Έρευνα Αγοράς. Προγραμματίζοντας. Η εικόνα της επιχείρησης και του προϊόντος της. Τιμολόγηση. Διανομή. Δημόσιες Σχέσεις. Διαφήμιση. Προώθηση Πωλήσεων. ΚΕΦΑΛΑΙΟ 7: Αναζήτηση & Επιλογή του Προσωπικού Πωλήσεων Ανάλυση της δουλειάς των πωλήσεων. Απαιτήσεις και προσόντα του πωλητή. Αναζήτηση των υποψηφίων (recruiting). Επιλογή των υποψηφίων. ΚΕΦΑΛΑΙΟ 8: Εκπαίδευση των Πωλητών Γιατί πρέπει να εκπαιδεύουμε τους πωλητές. Σε τι θέματα πρέπει να τους εκπαιδεύουμε. Ποιος πρέπει να τους εκπαιδεύει. Πως πρέπει να τους εκπαιδεύουμε. 10\n12 10. ΕΠΙΣΤΗΜΟΝΙΚΗ ΚΑΙ ΔΙΟΙΚΗΤΙΚΗ ΥΠΟΣΤΗΡΙΞΗ ΤΟΥ ΜΑΘΗΜΑΤΟΣ Ο εκπαιδευόμενος για οποιαδήποτε πληροφορία σχετικά με την ομαλή έκβαση του προγράμματος μπορεί να απευθύνεται : Επιστημονικός υπεύθυνος του προγράμματος κ. Μιχάλης Χλέτσος, Αν. Καθηγητής, Τμήμα Οικονομικών Επιστημών, Πανεπιστήμιο Ιωαννίνων τηλ. : Διδάσκων του μαθήματος κ. Αθανάσιος Λαπατίνας Λέκτορας, Τμήμα Οικονομικών Επιστημών, Πανεπιστήμιο Ιωαννίνων τηλ. : Υπεύθυνος διοικητικής υποστήριξης του μαθήματος και του προγράμματος κ. Αποστόλης Τσιούρης Τμήμα Οικονομικών Επιστημών, Πανεπιστήμιο Ιωαννίνων τηλ Υπεύθυνος τεχνικής υποστήριξης του μαθήματος και του προγράμματος κ. Σωτήρης Αργύρης Τμήμα Οικονομικών Επιστημών, Πανεπιστήμιο Ιωαννίνων τηλ


Πολυ φθηνα [3 ως 239] Marc O'Polo Γυναικεία Φορέματα 2019\nΔεν βρήκαμε "Πολυ φθηνα [3 ως 239]Marc O'Polo Γυναικεια Φορεματα 2019" εδώ.\nΠολυ φθηνα [3 ως 239]Marc O'Polo Γυναικεία Φορέματα 2019\nΕδώ θα βρεις online Πολυ φθηνα [3 ως 239]Marc O'Polo Γυναικεία Φορέματα 2019 στις καλύτερες τιμές της αγοράς. Όλες οι νέες συλλογές σε Πολυ φθηνα [3 ως 239] Marc O'Polo Γυναικεία Φορέματα 2019 για να επιλέξεις.\nΠολυ φθηνα [3 ως 239]Marc O'Polo\nΒρές την καλύτερη τιμή για Γυναικεία Φορέματα Marc O'Polo. Ανακάλυψε τα πιο όμορφα σχέδια σε Marc O'Polo Γυναικεία Φορέματα. Αγόρασε Γυναικεία Φορέματα από τα μεγαλύτερα Ελληνικά ηλεκτρονικά καταστήματα.\nΓυναικεία Φορέματα Marc O'Polo online


Η κοινωνία των πολιτών και η κοινωνία των καταπατητών – Μεταρρύθμιση\nΗ άμεση, αυθόρμητη και μη καθοδηγούμενη αντίδραση των πολιτών στο νομοσχέδιο που (απορ)ρύθμιζε θέματα σχετικά με τον αιγιαλό πήρε διεθνείς διαστάσεις.\nΣτο διαδίκτυο συγκεντρώθηκαν πάνω από 100.000 υπογραφές κατά του νομοσχεδίου. Στο facebook η σχετική σελίδα συγκέντρωσε πάνω από 30.000 μέλη, η αντίστοιχη ομάδα ξεπέρασε σε λίγες ημέρες τα 7.000 μέλη, ενώ στο twitter υπήρξε ένας καταιγισμός. Σχεδόν 900 σχόλια δημοσιεύτηκαν στην ηλεκτρονική διαβούλευση του υπουργείου. Παρήγορα σημάδια σε μία χώρα ευλογημένη για το μοναδικό στον κόσμο φυσικό κάλλος του αιγιαλού της, που όμως δεν διαφυλάχτηκε ώς σήμερα με τον τρόπο με τον οποίο έπρεπε. Ο γράφων είναι λάτρης της ελληνικής θάλασσας και φανατικός κολυμβητής. Είχε την τύχη να μεγαλώσει όλα τα καλοκαίρια κοντά στη θάλασσα. Τα τελευταία 20 χρόνια η θάλασσα στις ακτές της Σιθωνίας ξεβράζει όλο και περισσότερο πλαστικά, που κατά κύριο λόγο προέρχονται από τα οργανωμένα κάμπιγκ της περιοχής. Σε ακτές όπου γίνεται ακόμη ελεύθερο κάμπιγκ τα σκουπίδια είναι πανταχού παρόντα. Η παραβίαση των κανόνων ελεύθερης πρόσβασης και απαγόρευσης πάσης φύσεως κτισμάτων ήταν και είναι συστηματική. Χιλιάδες αυθαίρετες κατασκευές και χιλιάδες παραδείγματα εμποδίων στην ελεύθερη πρόσβαση όχι μόνον από τις τουριστικές μονάδες αλλά σε μεγάλη έκταση από μικροεπιχειρηματίες και μικροϊδιοκτήτες. Αναρωτιέται κανείς από πού πηγάζει αυτή η μεγάλη αντίφαση. Μόλις απειλήθηκε ο φυσικός μας πλούτος, η αντίδραση υπήρξε έντονη. Γιατί δεν συμβαίνει το ίδιο τόσα χρόνια που παρακολουθούμε τη συνεχή υποβάθμισή του; Ο γράφων έχει μία πολύτιμη εμπειρία ζωής από τη διαφύλαξη και διαχείριση του φυσικού πλούτου, τη διασφάλιση της ελεύθερης πρόσβασης και της συνεχούς προσπάθειας για την αποτροπή ή το ριζικό περιορισμό των αυθαίρετων κατασκευών σε έναν από τους πιο όμορφους τόπους της Χαλκιδικής από τους ίδιους τους χρήστες του. Ο απόλυτος σεβασμός του φυσικού περιβάλλοντος, η συνεχής επαγρύπνηση για τυχόν εσωτερικές ή εξωτερικές παρεμβάσεις, η αειφόρος διαχείριση των φυσικών πόρων από την ίδια την κοινότητα, κυρίως με δική της επιβάρυνση, και ο τρόπος με τον οποίο η αγάπη και η φροντίδα του δημόσιου χώρου πέρασε ήδη στην τρίτη γενιά αποτελούν πολύτιμο παράδειγμα αρμονικής συνύπαρξης με τη φύση. Αποτελεί όμως και σταγόνα στον ωκεανό της αυθαιρεσίας, της καταπάτησης και της βρομιάς που συναντάμε τόσο συχνά στις ελληνικές παραλίες. Την ώρα που γράφονταν αυτές οι γραμμές, το δημοτικό ραδιόφωνο της Αθήνας έδωσε πρώτο την είδηση. Η κυβέρνηση πάγωσε το νομοσχέδιο και πρόκειται να το επαναφέρει, αφού λάβει υπόψη της τη δημόσια διαβούλευση. Πρόκειται για μία μεγάλη νίκη της κοινωνίας των πολιτών. Τώρα η συζήτηση πρέπει να μετατοπιστεί στους κανόνες ρύθμισης και κυρίως στην τήρησή τους. Η Ελλάδα είναι χώρα υποδοχής σχεδόν 20 εκατομμυρίων τουριστών. Είναι ουτοπία να πιστεύουμε ότι όλες οι παραλίες μας θα είναι παρθένες και ελεύθερες, όπως ήταν μέχρι πριν από 50 χρόνια. Κανόνες ρύθμισης υπήρχαν εδώ και χρόνια, αλλά η καταπάτησή τους ήταν και είναι συνεχής. Ο ρόλος της κοινωνίας των πολιτών δεν εξαντλείται στο να αποκρούει την απορρύθμιση. Χρέος της είναι να περιφρουρεί τη ρύθμιση, κάτι που δεν έχει κάνει μέχρι σήμερα. Πολύ πιθανόν οι κανόνες ρύθμισης να χρειάζονται μικρές ή μεγάλες αλλαγές. Εκείνο που σίγουρα χρειάζεται είναι να φροντίσουμε όλοι και όλες για την τήρησή τους. Η ευθύνη είναι και δική μας.


Δούκισσα Νομικού: Ξαπλωμένη στο κρεβάτι της ποζάρει με το αποκαλυπτικό μαγιό της! (ΦΩΤΟ) - FreddoNews Δούκισσα Νομικού: Ξαπλωμένη στο κρεβάτι της ποζάρει με το αποκαλυπτικό μαγιό της! (ΦΩΤΟ) - FreddoNews\nΔούκισσα Νομικού: Ξαπλωμένη στο κρεβάτι της ποζάρει με το αποκαλυπτικό μαγιό της! (ΦΩΤΟ)\nBy Freddo News / Published on Δευτέρα, 27 Ιούν 2016 10:00 ΠΜ / Δεν επιτρέπεται σχολιασμός στο Δούκισσα Νομικού: Ξαπλωμένη στο κρεβάτι της ποζάρει με το αποκαλυπτικό μαγιό της! (ΦΩΤΟ) / 3878 views\nΗ παρουσιάστρια χθες ήθελε να κάνει ένα δώρο στους διαδικτυακούς της φίλους δημοσιεύοντας μια φωτογραφία στο προσωπικό της blog, Dutchesss Daily. Η γνωστή παρουσιάστρια έγραψε στο κείμενό της:\n«Επιτέλους Σάββατο! Η αγαπημένη μέρα όλων μας, αφού μπορούμε να χουζουρέψουμε στο κρεβάτι όση ώρα θέλουμε και να το αποχωριστούμε μόνο όταν έρθει η στιγμή να πάμε στην παραλία για μπάνιο! Η αλήθεια βέβαια είναι πως, με τέτοια ζέστη, το μόνο που θέλω είναι να κάνω κατευθείαν για βουτιά! Οπότε, όπως βλέπετε, φόρεσα το μαγιό μου απο… χθες το βράδυ! 😉\nΤο καινούργιο μου λευκό μπικίνι με τα φανταστικά γαλάζια σχέδια είναι «Maa Boo» και τα φτιάχνουν η Ιλοη Χατζησπυρίδη και Άννα Τζελέπη – αυτή είναι η δεύτερη ολοκληρωμένη συλλογή τους, που λέγεται «Happiness is free». Ομολογώ πως σπάνια φοράω λευκό μαγιό γιατί φοβάμαι μήπως διαφανίζει ή διαγράφει άκομψα τα επίμαχα σημεία. Το συγκεκριμένο όμως είναι φανταστικό και σε προφυλάσσει πλήρως απο τις παγίδες αυτές. Το καλό του λευκού χρώματος, ωστόσο, είναι πως, εάν είσαι έστω και λίγο μαυρισμένη, αναδεικνύει ακόμη περισσότερο το μαύρισμα γιατί ακριβώς κάνει μεγάλη αντίθεση με την επιδερμίδα!\nΚαλές μας βουτιές λοιπόν! 😉 ».\nTagged as: ΔΟΥΚΙΣΣΑ ΝΟΜΙΚΟΥ ΚΡΕΒΑΤΙ ΜΑΓΙΟ


Απάντηση Αντώναρου σε όσους τον στοχοποιούν: Αν δεν σταματήσουν, θα γελάσουμε πολύ | altsantiri\nΑπάντηση Αντώναρου σε όσους τον στοχοποιούν: Αν δεν σταματήσουν, θα γελάσουμε πολύ\nΔημοσιεύθηκε στις 11-05-2019 - 19:00μμ Ανανέωση 11-05-2019 - 18:45μμ\nMε έντονο ύφος και με σαφείς… υποσχέσεις του απαντά ο Ευάγγελος Αντώναρος, μέσω του προσωπικού του λογαριασμού στο facebook, στην στοχοποίησή του, όπως λέει, εκφράζοντας παράλληλα την ελπίδα του ότι “θα σταματήσουν να κάνουν αλητείες και αθλιότητες”, προσθέντοντας πως “το χειρότερο στον δημόσιο λόγο στον τόπο μας είναι η απονεύρωση και το στρογγύλενα του”!\nΣτην ανάρτησή του αναφέρεται και στην αντίστοιχη στοχοποίηση που δέχεται ο δημοσιογράφος Γιώργος Λακόπουλος, γράφοντας: «Δυστυχώς κι εσύ κι εγώ ξέρουμε ποιοι και με ποιους τρόπους μας — ας μιλήσω καλύτερα για μένα — με στοχοποιούν. Ελπίζω ότι θα σταματήσουν να κάνουν αλητείες και αθλιότητες. Έχω αποδείξει και που ανήκω και που πιστεύω και — το κυριότερο — οτι λέω τη γνώμη ( σωστή λάθος δεν έχει σημασία!) με ανεξαρτησία ΚΑΙ ΕΠΩΝΥΜΑ. Δεν περιμένω κατι απο οιονδήποτε. Και το κυριότερο: Δεν υπάρχει κάποιος που μπορεί να μου υπαγορεύσει τι πρέπει να πω η να κάνω. Και για να κλείσω: το χειρότερο στον δημόσιο λόγο στον τόπο μας είναι η απονεύρωση και το στρογγύλεμα του. Ίσως γιατί όλοι περιμένουν κάτι. Εκτός από μένα και τολμώ και σενα, Γιώργο Λακόπουλε. Γιατί αν δεν σταματήσουν, θα γελάσουμε πολύ. Γιατί ξέρω πολλά. Κι είναι ολα καταγεγραμμένα. Δοξα τω Θεω και πολλά εχω δει και πολλες πηγες έχω.»